The Buddha (BC 623-BC 543) : ဗုဒ္ဓ မြတ်စွာဘုရား နှင့် ဗုဒ္ဓဘာသာ The Buddha (BC 623- BC 543) အပိုင်း (၅) by- မြို့ မ မြင့်ကြွယ် Myoma Myint Kywe\nဗုဒ္ဓ မြတ်စွာဘုရား နှင့် ဗုဒ္ဓဘာသာ အပိုင်း (၅) Part 5\nမဟာယာန နှင့် ထေရဝါဒ\nဗုဒ္ဓဘာသာ တွင် မဟာယာန နှင့် ထေရဝါဒ ဟူ၍ အဓိကဂိုဏ်းကြီးနှစ်ဂိုဏ်းရှိသည်။ မဟာယာန သည် တရုတ်၊ ထိုင်ဝမ်၊ တိဘက်၊ တောင်ကိုရီးယား၊ မြောက်ကိုရီးယား၊ မွန်ဂိုးလီးယားနိုင်ငံ၊ မလေးရှားနိုင်ငံ၊ စင်ကာပူ၊ ဘူတန်နိုင်ငံ၊ ဗီယက်နမ်နိုင်ငံ၊ နှင့် ဂျပန် စသော အရှေ့အာရှတခွင်တွင် ထွန်းကားပြန့်ပွားနေပြီး ၄င်းမှတဆင့် Pure Land၊ ချန်း/စီအန်/သီအန်/ဇန်၊ နီချီရန်၊ တိဘက်တန်၊ရှင်ဂုန်နှင့်အခြားဂိုဏ်းများထပ်မံ ကွဲပြားသွားသည်။ မဟာယာနကို မြောက်ပိုင်းဗုဒ္ဓဘာသာဟု ခေါ်သည်။\nထေရဝါဒ သည် သီဟိုဠ် မှတဆင့် မြန်မာ၊လာအို၊ ထိုင်း၊ ကမ္ဘောဒီးယား စသော အရှေ့တောင်အာရှဒေသသို့ ပြန့်ပွားသွားခြင်းဖြစ်၍ တောင်ပိုင်းဗုဒ္ဓဘာသာဟုလည်း ခေါ်ဆိုသည်။ နီပေါနိုင်ငံ တွင်လည်း ဗုဒ္ဓဘာသာ ထွန်းကားသည်။ တိဘက်ဗုဒ္ဓဘာသာ (Vajrayana ဂိုဏ်း) ကို အချို့ က မဟာယန၏ ဂိုဏ်းခွဲဟု သတ်မှတ်သော်လည်း အချို့ကမူ မူလဗုဒ္ဓဘာသာ၏ တတိယမြောက် ဂိုဏ်းကြီးအဖြစ် သတ်မှတ်ကြသည်။ ထို့ပြင် ဗုဒ္ဓဘာသာတွင် အခြားဂိုဏ်းခွဲငယ် အများအပြားရှိသေးသည်။ ဤသို့များရခြင်းသည် ဝါဒနှင့် ဒေသကွာဟချက်များကြောင့် ဖြစ်သည်။\n(၁) ထေရဝါဒ မဟာယန နှစ်ဖက်လုံးက သကျမုနိ ဗုဒ္ဓ မြတ်စွာကို အမြင့်မြတ်ဆုံးသောမြတ်စွာဘုရား အဖြစ်လက်ခံကြသည်။\n(၂) သစ္စာ လေးပါး တရားတော်ကို နှစ်ဖက်လုံးက အပြည့်အဝလက်ခံကြသည်။\n(၃) မဂ္ဂင်ရှစ်ပါး လမ်းစဉ်သည် နှစ်ဖက်လုံး၏ တရားဖြစ်သည်။\n(၄) ပဋိစ္စသမုပ္ပါဒ် ဒေသနာတော်သည် နှစ်ဖက်လုံးတွင် အတူတူပဲဖြစ်သည်။\n(၅) ဖန်ဆင်းရှင်(God) ကို နှစ်ဖက်လုံးတွင် လက်မခံကြပါ။\n(၆) အနိစ္စ၊ ဒုက္ခ၊ အနတ္တ နှင့် သီလ၊သမာဓိ ၊ပညာတွေကို နှစ်ဖက်လုံးက လက်ခံကြတဲ့ အတွက် ဗုဒ္ဓရှင်တော်၏ အဓိက တရားအနှစ်တွေသည် မကွဲပြားဘူးလို့ ဆိုရပါမည်။\nအနတ္တ ကို နှစ်ဖက်လုံးတွင်လက်ခံပါသည်။ မဟာယနသည် အတ္တဝါဒ မဟုတ်ပါ။ အဓိက ကွဲပြားချက်က တရားတော်တွေ ပေါ်မှာ မဟုတ်ပါ။ ဗောဓိသတ္တ လို့ ခေါ်တဲ့ ဘုရားလောင်း၊ ဘုရားကျင့်စဉ် ကျင့်သူအပေါ်မှာ ထားတဲ့ သဘောထား ဖြစ်သည်။\nထေရဝါဒ (The School of the Elders) က ဘုရားလောင်း ကို ပုထုဇဉ်ပဲရှိသေးလို့ မကိုးကွယ်ကြပါ။ တစ်ချို့ က ဆိုပြန်သည်။ ထေရဝါဒ ဆိုတာ ရဟန္တာ ဖြစ်ဖို့ နိဗ္ဗာန်ကို မျက်မှောက်ပြုဖို့ ကျင့်တဲ့ ဝါဒဖြစ်ပြီး၊ မဟာယာန (The Great Vehicle) ကတော့ ဗုဒ္ဓဖြစ်မယ့် ဘုရားလောင်း ဗောဓိသတ္တကျင့်စဉ်ကို လက်ခံတဲ့ ဝါဒလို့ ဆိုကြပြန်သည်။ ထေရဝါဒ တွင် ဗောဓိသတ္တ သည် လွတ်မြောက်ရာ လမ်းကို သစ္စာတရားကို မသိသေးတဲ့ ပုထုဇဉ်မို့ မကိုးကွယ်ကြပါ။ မဟာယာန တွင် ကိုးကွယ်စရာ ဗောဓိသတ္တ တွေ များပါသည်။ ဘုရားလောင်း၊ ဘုရား၏ မိခင်၊ ဖခင် ….အစုံပဲဖြစ်သည်။ မဟာယာန မှာ အရဟတ္တဖိုလ်ရပြီးသား ရဟန္တာပုဂ္ဂိုလ်သည် အရဟတ္တဖိုလ်ကနေ နိဗ္ဗာန်ကို မျက်မှောက်ပြုလို့ မရသေးပါ။ အရဟတ္တဖိုလ်ကနေ အနာဂါမ်၊ သကဒါဂမ်၊ သောတာပန် အထိ ပြန်လျှောကျသွားပြီး ပုထုဇဉ်ပြန်ဖြစ်သွားရသည် ။ ပြီးမှ ဘုရားဆုပန်ပြီး ဘုရားဖြစ်ဖို့ ပြန်ကြိုးစားကြရသည်။\nထေရဝါဒနှင့် မဟာယာန အယူအဆ လွဲနေသည်။ ဘုရားဟော မူရင်း ဝိနည်း (Discipline) + သုတ္တန် (Discourses) + အဘိဓမ္မာ (Ultimate Doctrine) များအတိုင်း (၁၀ဝ) ရာခိုင်နှုန်း လိုက်နာကျင့်ကြံပြီး နဲနဲမှ မပြင်တာက ထေရ ဝါဒ ဖြစ်သည်။ မူရင်းမှ ပြင်သည်က မဟာယာန ဝါဒ ဖြစ်သည်။ ထေရ ဝါဒ က ဗုဒ္ဓမြတ်စွာဘုရားမိန့်ကြားချမှတ်ခဲ့သော မူရင်း ဝိနည်း+ သုတ္တန် + အဘိဓမ္မာများ ၊ သိက္ခာပုဒ်များ တရားတော်များကို နဲနဲမှ မပြင်ကြပါ။\nသံသရာ ဝဋ်ဆင်းရဲမှလွတ်ကွင်း၍ နိဗ္ဗာန်ချမ်းသာကို မျက်မှောက်ပြုလိုသော ပုဂ္ဂိုလ်သည်သီလ၊ သမာဓိ၊ ပညာတည်းဟူသော သိက္ခာသုံးပါး၌ ကျင့်ကြံကြိုးကုတ် အားထုတ်ရာသည်။ ထို့ကြောင့် မြတ်စွာ ဘုရားရှင်သည်• သီလံသမာဓိပညာစ၊ ယဿဧတေသုဘာဝိတာ။ အတိက္ကမ္မမာရဓေယျံ၊ အာဓိစ္စောဝဝိရောစတိ။ ဟူ၍ ဣတိဝုတ်ပါဠိတော်၌ ဟောတော်မူသည်။ အဓိပ္ပါယ်ကား အကြင်သူသည် အဓိသီလသိက္ခာဟု ဆိုအပ်သောသီလကိုလည်းကောင်း ၊အဓိစိတ္တသိက္ခာ ဟု ဆိုအပ်သော သမာဓိ ကိုလည်ကောင်း၊ အဓိပညာသိက္ခာဟု ဆိုအပ်သောပညာကိုလည်းကောင်း၊ ဤသုံးပါးသောတရား တို့ကိုဆုံးခန်းတိုင်အောင်ကောင်းစွာပွားများအပ်ကုန်၏။\nယင်းသို့ပွားများသောသူသည် မာရ်မင်း၏ နိုင်ငံကိုလွန်မြောက် ၍ နေမင်းကြီးကဲ့သို့ ထွန်းလင်းတင့်တယ်၏။ ထိုသီလ သမာဓိ ပညာ သိက္ခာသုံးပါးတို့တွင် သီလဆိုသည်ကားလူတို့၌ ငါးပါး သီလ၊ အာဇီဝဋ္ဌဌမကသီလ၊ ရှစ်ပါးသီလ၊ ဆယ်ပါးသီလတို့ပေတည်း။ ပကတိလူတို့အတွက် ငါးပါးသီလနှင့်အာဇီဝဋ္ဌဌမက သီလ ဟုဆိုအပ်သော နိစ္စ သီလ သည် သီလ မည်၏။ ရှစ်ပါးသီလနှင့် ဆယ်ပါးသီလသည် အမွှမ်းတင်သီလမျိုးဖြစ်သည်။ နိစ္စသီလမျိုးမဟုတ်၍ တတ်နိုင်လျှင် ဆောက်တည်အပ်၏။ ရဟန်းတို့၌ကား စတုပါရိသုဒ္ဓိသီလသည်သီလမည်၏။\nဤ သီလ သိက္ခာပုဒ်တို့ကို ဒွါရအားဖြင့်ခြုံလိုက်သည်ရှိသော် ကိုယ်ဖြင့်မလွန် ကျူးကောင်းသော အပြစ်ဒေါသဟူသမျှသည် ကာယ ဒုစရိုက်မည်၏။ နှုတ်ဖြင့်မလွန်ကျူးအပ်၊ မလွန် ကျူးကောင်းသော အပြစ်ဒေါသဟူသမျှသည်ဝစီဒုစရိုက်မည်၏။ စိတ်ဖြင့်မလွန်ကျူးအပ်၊ မလွန်ကျူးကောင်းသောအပြစ်ဒေါသ ဟူသမျှသည် မနောဒုစရိုက်မည်၏။ ထို ကာယ ဒုစရိုက်၊ ဝစီ ဒုစရိုက်၊ မနော ဒုစရိုက် တို့ကို မလွန်ကျူး မပြုကျင့်ဘဲ ထိမ်းသိမ်းစောင့်ရှောက်သောအားဖြင့် ကာယသုစရိုက်၊ ဝစီသုစရိုက်၊ မနောသုစရိုက် ဟူသည့် သုစရိတသီလသုံးပါးနှင့် ပြည့်စုံသောသူသည် သီလနှင့်ပြည့်စုံသောသူမည်၏။\nသီလ၊ သမာဓိ၊ ပညာ သိက္ခာသုံးပါးတို့တွင် သမာဓိ ဟူသည် ပျံ့လွင့်နေသော စိတ်ကိုမပျံ့လွင့်စေဘဲ တစ်ခုတည်း သောအာရုံ၌ ကောင်းစွာတည်ငြိမ်အောင် ပြုလုပ်ခြင်းဖြစ်သည်။ ဗုဒ္ဓဘာသာ ကိုင်းရှိုင်းသူသည် ကာယဒုစရိုက်၊ ဝစီဒုစရိုက်၊ အကြံအစည်ဒုစရိုက်တို့မှ လွတ်ကင်းစင်ကြယ် ကြည်ညိုဖွယ်ရှိသော ကာယကံအမှု သမ္မာကမ္မန္တ အလုပ်မျိုးကိုသာ ပြုလုပ်မည် ဖြစ်ပါသည်။\nဩကာသဘုရားရှိခိုး သည် ထေရဝါဒ ဗုဒ္ဓဘာသာ ဝင်တို့ ဗုဒ္ဓမြတ်စွာဘုရား (သို့မဟုတ်) ဘုန်းတော်ကြီး များအား ဝတ်ပြုရာတွင် ပထမဆုံးသော ရွတ်ဆိုသော မြန်မာဘာသာဖြင့် ဘုရားရှိခိုး ဂါဌာဖြစ်သည်။ ဩကာသ ဘုရားရှိခိုး ရည်ရွယ်ချက်မှာ မိမိအမှား များအား ဝန်ချတောင်းပန်ခြင်း နှင့် နိဗ္ဗာန် သို့ ရောက်ရန်ဆုတောင်းခြင်းဖြစ်သည်။ သံသရာ ဝဋ်ဆင်းရဲမှလွတ်ကွင်း၍ နိဗ္ဗာန်ချမ်းသာကို မျက်မှောက်ပြုလိုသော ပုဂ္ဂိုလ် သည် နိဗ္ဗာန်၏ ဂုဏ်ကျေးဇူးတို့ကို သိအောင်ပြု၍ အဖန်ဖန် နှလုံးသွင်းရာ၏၊ နိဗ္ဗာန်၏ ဂုဏ်ကျေးဇူးတို့ကို သိအောင်ပြု၍ အဖန်ဖန် နှလုံးသွင်းရာ၏၊ ဆင်ခြင်အောက်မေ့ရာ၏၊ ဤသို့ နိဗ္ဗာန်၏ဂုဏ်တို့ကို အသီးသီး ဆင်ခြင် အောက်မေ့သည်ရှိသော် အလွန် စိတ်ကြည်လင်၏၊ ဉာဏ်ထက်မြက်၏၊ စိတ်အေးချမ်းတည်ကြည်၏၊ ဥပစာရ ဈာန်ကိုရပြီးသည့်နောက် မဂ်ဖိုလ် အဆင့်ဆင့်ကို လွယ်လွယ်ကူကူ ထွင်းဖောက်သိမြင်နိုင်ကာ လာကဒုက္ခအားလုံးမှ လွတ်မြောက်နိုင်၏။ ဆင်ခြင်အောက်မေ့ရာ၏၊ ဤသို့ နိဗ္ဗာန်၏ဂုဏ်တို့ကို အသီးသီး ဆင်ခြင် အောက်မေ့သည်ရှိသော် အလွန် စိတ်ကြည်လင်၏၊ ဉာဏ်ကြီးထွား၏၊ စိတ်အေးချမ်းတည်ကြည်၏၊ ဥပစာရ ဈာန်ကိုရ၏။\nနိဗ္ဗာန် ၏ ဂုဏ်ပုဒ်များမှာ ကံ၊ စိတ်၊ ဥတု၊ အာဟာရ တို့၏ ပြုပြင်စီရင် ခြင်းမှ လွတ်သော တရား၊ အလုံးစုံငြိမ်းချမ်းခြင်း ၊ ပြုပြင်ပြောင်းလဲမှု မရှိသော အေးငြိမ်းချမ်းသာမှု၊ တဏှာမရှိခြင်း၊ တဏှာမှ ကင်းလွတ်ခြင်း၊ ဒုက္ခမှ အပြီးတိုင်လွတ်မြောက်ခြင်း၊ မွေး၊ အို၊ နာ၊ သေ မရှိခြင်း၊ စွန့်လွတ်ခြင်း၊ လွတ်မြောက်ခြင်း၊ မကပ်ငြိခြင်း၊ ဘဝ မရှိခြင်း၊ ပူဆွေးမှု မရှိခြင်း၊ ငိုကြွေးမှု မရှိခြင်း၊ သောက မရှိခြင်း၊ အညစ်အကြေး ကိလေသာ မရှိခြင်း စသည်တို့ဖြစ်သည်။ ဒုက္ခ နိရောဓ သစ္စာ၊ သုညတ၊ အမတ၊ နိဗ္ဗာန်၊ အသင်္ခတ၊ အဘူတ၊ သန္တိ၊ ခေမ စသော ဝေါဟာရ အားလုံးကို ဘာသာပြန်လျှင် လွန်စွာ များပေလိမ့်မည်။\nထို့ကြောင့်လည်း တိုတိုရှင်းရှင်းနှင့် ထိထိမိမိ အတိအကျ နားလည်အောင် ဖော်ပြနိုင်သော ဘာသာစကားမရှိ ဟု ဆိုကြရပေသည် ။ နိဗ္ဗာန် ဆိုသည်မှာ အသင်္ခ္တ ဓမ္မအစစ်အမှန်ဖြစ်ကြောင်း ၊အမှန်ရှိကြောင်း နှင့် နိဗ္ဗာန်ကို ရရှိရန် ပြည့်စုံသိရှိနားလည်ရန် သတိပဌာန်လေးပါး နှင့် မဂ္ဂင် ၈ ပါး သည်သာ တစ်ကြောင်းတည်းသော လမ်းစဉ် ဖြစ်သည်။ မဂ္ဂင် ဟူသည် ကိလေသာတို့ကို ပယ်သတ်ကြောင်း၊ နိဗ္ဗာန်သို့ ရောက်ကြောင်းဖြစ်သော တရားစုဟု အဓိပ္ပာယ်ရရှိပါသည်။\nနိဗ္ဗာန်ဟူသည် ပါဠိစာလုံး နိဗ္ဗာန ဟူသော ပုဒ်မှ လာသည် ။ ငြိမ်းအေးသည် ဟု ဆိုလိုသည် ။ ထို့ကြောင့် လောဘ၊ဒေါသ၊မောဟ မီးများကို ငြိမ်းသတ်နိုင်ခြင်းသည် နိဗ္ဗာန်ဖြစ်သည် ။ (ရတနသုတ်တွင် တွေ့နိုင်သည်။) တဖန် နိဗ္ဗာန ဟူသော ပုဒ်သည် ပါဠိဘာသာ နိ+ ဝါန =နိ နှင့် ဝါန ကို ပေါင်းထားခြင်းဖြစ်သည် ။ နိ - မရှိ၊ လွတ်မြောက်ခြင်း၊ ထွက်ခွာခြင်း။ ဝါန - တဏှာ။\nနိဝါန = နိဗ္ဗာန = တဏှာမရှိခြင်း ၊ တဏှာမှ ကင်းလွတ်ခြင်း ဖြစ်သည်။\nနိဗ္ဗာန် ဆိုသည်မှာ ဗုဒ္ဓဘာသာဝင်များ၏ အစွန်းစွန် ဘာသာရေးရည်မှန်းချက်ဖြစ်ပေသည်။ ဗုဒ္ဓ သည် နာဗာန(Nirvana) (ပါဠိ- နိဗ္ဗာန်) အာနာပါန တရားရှုမှတ်ခြင်း လမ်းကြောင်းကို လျှောက်လမ်းမည့် သတ္တဝါများအတွက် တစ်ဦးတည်းသော လမ်းညွှန်ပေးသူနှင့် ဆရာသခင်ဖြစ်ပြီး ゞင်းတို့အား ဘာသာရေးဆိုင်ရာ နိုးကြားခြင်း ဗောဓိ ကိုရရှိရန်နှင့် အမှန်တရားနှင့် လက်တွေ့သဘာဝကျခြင်းကို ရှိသည့်အတိုင်း တွေ့မြင်ရန်အတွက် ညွန်ပြပေးသည်။ ဗုဒ္ဓဘာသာ စံနစ်ဖြစ်သည့် ထိုးထွင်းသိမြင်စွမ်းသောဉာဏ်နှင့် တရားထိုင်ခြင်းကျင့်စဉ်သည် စိတ်ဖြင့်အာရုံခံ၍ ယုံကြည်ရန်ဖော်ပြခြင်း မပြုနိုင်ပါ။\nသို့သော် စိတ်၏ စစ်မှန်သောသဘာဝကို နားလည်ခြင်းဖြင့်သာ ဖော်ပြနိုင်သည်။ ၄င်းအရာကို ဗုဒ္ဓ၏အဆုံးအမများဖြင့် လမ်းညွှန်ပြသထားသော ဘာသာရေးဆိုင်ရာ လမ်းကြောင်းကို လျှောက်လမ်းခြင်းဖြင့် ကိုယ်တိုင်ကိုယ်ကျ ရှာဖွေတွေ့ရှိနိုင်သည်။ တစ်နည်းတစ်ဖုံ ပြောရလျှင် ဗုဒ္ဓဘာသာတွင် တစ်ခုနောက်တစ်ခုလိုက်ပါနေသည့် စိတ်ကို ပြုစုပျိုးထောင်ခြင်း၊ ကျင့်ဝတ်များကိုတိုးတက်ကောင်းမွန်အောင် စောင့်ထိန်းခြင်းနှင့် ဉာဏ်ပညာကြီးမားခြင်းတို့ သည် အမြင့်ဆုံးပန်းတိုင်ရောက်ရှိရန်အတွက် အလိုအပ်ဆုံးလည်းဖြစ်သည်။\nနိဗ္ဗာန်´ဆိုသည်မှာ ဗုဒ္ဓဘာသာဝင်များ၏ အစွန်းစွန် ဘာသာရေး ရည်မှန်းချက် ဖြစ်ပေသည်။ မဟာယာန နှင့် ထေရ၀ါဒ ဟူ၍ဂိုဏ်းကြီး နှစ်ခုကွဲ သကဲ့သို့ နိဗ္ဗာန်နှင့် ပတ်သက်သော အယူအဆမှာလည်း ကွဲပြားသည်။ မဟာယာန ကျမ်းများတွင် နိဗ္ဗာန်ကို သုခချမ်းသာတို့ဖြင့် ပြည့်စုံသည့် ဘုံဗိမာန်အဖြစ်၎င်း၊ သံသရာကိုယ်၌ကပင် နိဗ္ဗာန်ဖြစ်သည် ဟူ၍၎င်း ကွဲပြားသော အယူအဆများ၊ သဘောတရားများကို တင်ပြထားသည်။ သို့သော် ထေရ၀ါဒတွင်မူ ဆရာစဉ်ဆက် နှင့် ကျမ်းဂန်များတွင် နိဗ္ဗာန်သည် တည်နေရာဘုံအဖြစ် မယူဆ၊မသတ်မှတ်သင့်ကြောင်း၊ သံသရာနှင့် ဆက်စပ်မှုကင်းမှ သာလျှင် `နိဗ္ဗာန်´ ဖြစ်ကြောင်း အစရှိသဖြင့် တိကျစွာရှင်းလင်းပြဆိုထားပေသည်။\nနိဗ္ဗာန် သည် အဘိဓမ္မာ တွင် အသင်္ခတ ဓမ္မ အစစ်အမှန်ဖြစ်ပါသည်။ ယင်း အစစ်အမှန်တရားကို အမျိုးမျိုးသော အဓိပ္ပါယ် ဖွင့်ဆိုမှုများကြောင့်လည်း နိဗ္ဗာန် အယူအဆသည် ဗုဒ္ဓဘာသာလောကတွင် သာမက အခြား အတွေးအခေါ်ပညာရှင်များ ၊ ဘာသာဝင်များကြားတွင်ပါ စိတ်ဝင်စားစရာ ထင်ရှားလာရပါသည်။ သို့သော် ရှိသမျှသော သမိုင်းတလျှောက် အဓိပ္ပါယ် ဖွင့်ဆိုမှုများသည် နိဗ္ဗာန် ဟူသည်မည်သည့် အရာဖြစ်ကြောင်း တိကျရှင်းလင်းသော အဖြေသို့ မရောက်ခဲ့ကြပါ။ ထိုသို့ ဖြစ်ရခြင်းမှာ\n1. ကျမ်းပြုသူ အသုံးပြုသော ဘာသာစကားတွင် ကန့်သတ်ချက်ရှိနေသောကြောင့် ဖြစ်သည် ။\n2. ကျမ်းပြုသူ ကိုယ်တိုင် နိဗ္ဗာန် ကို မျက်မှောက်ပြုသည်အထိ ကျင့်ကြံအားထုတ်မှုမရှိသောကြောင့် ဖြစ်သည်။\n3. ကျင့်ကြံအားထုတ်သော်လည်း နိဗ္ဗာန်နှင့် ထပ်တူထပ်မျှ နှိုင်းယှဉ်ပြစရာ မည်သည့်အရာမှ မရှိသောကြောင့်လည်း ဖြစ်ပါသည်။\nနိဗ္ဗာန် ဟူသည် ပါဠိစာလုံး နိဗ္ဗာန ဟူသော ပုဒ်မှ လာသည် ။ ငြိမ်းသတ်သည် ဟု ဆိုလိုသည် ။ ထို့ကြောင့် လောဘ၊ဒေါသ၊မောဟ မီးများကို ငြိမ်းသတ်နိုင်ခြင်းသည် နိဗ္ဗာန်ဖြစ်သည် ။ (ရတနသုတ်တွင် တွေ့နိုင်သည်။)\nတဖန် နိဗ္ဗာန ဟူသော ပုဒ်သည် ပါဠိဘာသာ နိ နှင့် ၀ါန ကို ပေါင်းထားခြင်းဖြစ်သည် ။ နိ - မရှိ၊ လွတ်မြောက်ခြင်း ၊ ထွက်ခွာခြင်း ။ ၀ါန - တဏှာ ။ နိဝါန = နိဗ္ဗာန = တဏှာမရှိခြင်း ၊ တဏှာမှ ကင်းလွတ်ခြင်း ဖြစ်သည်။\nထေရ၀ါဒ ဗုဒ္ဓကျမ်းဂန်အရ ၃၁-ဘုံ၌ ရှိကြသော သတ္တဝါတို့သည် သံသရာလည်ကြရာတွင် ၃၁-ဘုံမှ စိတ်၏ လုံးဝချမ်းသာရာဖြစ်သော ကိလေသာများမှ လွတ်ကင်းရာကို နိဗ္ဗာန်ဟု ခေါ်သည်။ နိဗ္ဗာန်တွင် လူတို့၏ ဒုက္ခအားလုံးမှ ကျွတ်ငြှိမ်းပြီး နိဗ္ဗာန် သို့ရောက်ရှိပြီးနောက် သံသရာ အသစ်တဖန်ပြန်လယ်ခြင်း မရှိတော့ပေ။ နိဗ္ဗာန်သည် ကောင်းဘုံကဲ့သို့ နေရာအဖြစ် မရှိပေ။ နိဗ္ဗာန်သည် ဥပခါပြုခြင်းကဲ့သို့ သံသရာ နှင့် ဆန့်ကျင်ဖက်ဖြစ်သည်။\nအချုပ်အားဖြင့် နိဗ္ဗာန်ဆိုသည်မှာ တက်မက်မှု၊ တွယ်တာမှု ကင်းရာ(မဖြစ်ရာ) ဟူ၍ အဓိပ္ပါယ်ရသည်။ ဘ၀တစ်ခုနှင့် တစ်ခုကို ဆက်စပ်ပေးတတ်သော တက်မက်မှု (တဏှာ) မဖြစ်ရာ ကုန်ဆုံးရာ (တဏှာ)မှ လွတ်မြောက်ရာ လွတ်မြောက်ကြောင်းပင် ဖြစ်သည်။\nဗုဒ္ဓဘာသာအရ နိဗ္ဗာန် နှစ်မျိုးရှိသည်။\n1. သဥပါဒသေသ နိဗ္ဗာန်\n2. အနုပါဒသေသ နိဗ္ဗာန် တို့ဖြစ်သည်။\nမသေမှီ ဤရုပ်နာမ် ဖြစ်သော ဤခန္ဓာကိုယ်ကြီးရှိနေစဉ် အတောအတွင်း ရသော နိဗ္ဗာန်ကို သဥပါဒသေသ နိဗ္ဗာန်ဟု ခေါ်သည်။\n* ပထမမဂ်ဉာဏ်ရသော သောတာပန်သည် သောတာပန်ကို မြင်အပ်၊ ရအပ်သော သဥပါဒသေသ နိဗ္ဗာန် ကိုရ၏။\n* ဒုတိယမဂ်ဉာဏ်ရသော သကဒါဂါမ်သည် သကဒါဂါမ်ကို မြင်အပ်၊ ရအပ်သော သဥပါဒသေသ နိဗ္ဗာန် ကိုရ၏။\n* တတိယမဂ်ဉာဏ်ရသော အနာဂါမ်သည် အနာဂါမ်ကို မြင်အပ်၊ ရအပ်သော သဥပါဒသေသ နိဗ္ဗာန် ကိုရ၏။\nသေပြီးနောက် ဘ၀မကူးတော့ပဲ ရအပ်သော နိဗ္ဗာန်ကို အနုပါဒသေသ နိဗ္ဗာန်ဟု ခေါ်သည်။\n* စတုတ္ထမဂ်ဉာဏ်ရသော ရဟန္တာသည် သဥပါဒသေသ နိဗ္ဗာန်ကိုရ၍ မသေမှီ ခန္ဓာရှိစဉ် အတောအတွင်း နိဗ္ဗာန်သန္တိသုခ ချမ်းသာကြီးကို (၇)ရက်ထိ မစား၊ မသောက်၊ မအိပ်ပဲ ၀င်စား၍ နေနိုင်၏။ သေသောအခါ ခန္ဓာပြန်မရတော့ပဲ ဘ၀တစ်ဖန် ပြန်မဖြစ်တော့သည့် အနုပါဒသေသ နိဗ္ဗာန်ကို စံဝင်နိုင်ကြရပါသည်။\n1. မာန်မယစ်ရာ နိဗ္ဗာန်။ (မဒနိမ္မဒနော)\n2. တဏှာမွတ်သိပ်ခြင်းကို ပယ်ဖြောက်ရာ နိဗ္ဗာန်။ (ပိပါသ၀ိနယော)\n3. ကာမဂုဏ် အာလယကို အကြွင်းမဲ့ခွာရာ နိဗ္ဗာန်။ (အာလယသမုဂ္ဃါဋော)\n4. ၀ဋ်သုံးပါးမှ ကင်းပြတ်ရာ နိဗ္ဗာန်။ (၀ဋ္ဋုပစ္ဆေဒေါ)\n5. တဏှာကုန်ငြိမ်းရာ နိဗ္ဗာန်။ (တဏှာက္ခယော)\n6. ရာဂကင်းလွတ်ရာ နိဗ္ဗာန်။ (၀ိရာဂေါ)\n7. တဏှာ၏ချုပ်ရာ နိဗ္ဗာန်။ (နိယောဓော)\n8. အမြဲခိုင်ခန့်သော နိဗ္ဗာန်။ (ဓုဝံ)\n9. အိုခြင်းမရှိသော နိဗ္ဗာန်။ (အဇရံ)\n10. သံသရာချဲ့တတ်သော တရားမရှိသော နိဗ္ဗာန်။ (နိပ္ပပဉ္စံ)\n11. မဖောက်မပြန် မှန်ကန်သော နိဗ္ဗာန်။ (သစ္စံ)\n12. သံသရာ၏ ဟိုမှာဘက်ကမ်းဖြစ်သော နိဗ္ဗာန်။ (ပါရံ)\n13. ဉာဏ်နုံ့သူတို့ အလွန်မြင်နိုင်ခဲသော နိဗ္ဗာန်။ (သုဒုဒ္ဒသံ)\n14. ကိလေသာကင်းဝေး ချမ်းအေးသော နိဗ္ဗာန်။ (သိဝံ)\n15. သေခြင်းကင်းရာ နိဗ္ဗာန်။ (အမတ)\n16. ငြိမ်းချမ်းရာ ဘေးကင်းရာ နိဗ္ဗာန်။ (ခေမံ)\n17. သင်္ခါရကင်းဖွယ် အံ့ဖွယ်သူရဲ မဖြစ်ဖူးသော နိဗ္ဗာန်။ (အဗ္ဘုတံ)\n18. ဘေးမရှိသော နှောက်ယှက်ပုပန်ခြင်းကင်းရာ နိဗ္ဗာန်။ (အနီတိကံ)\n19. ၀ဋ်ဆင်းရဲမှ စောင့်ရှောက်ရာ နိဗ္ဗာန်။ (တာဏံ)\n20. ဘေးရန်လွတ်ရှောင်း ပုန်းအောင်းရာ နိဗ္ဗာန်။ (လေဏံ)\n21. သြဂမလွှမ်းသော ကျွန်းတည်းဟူသော နိဗ္ဗာန်။ (ဒီပံ)\n22. ကိလေသာမှ စင်စစ် စင်ကြယ်သော နိဗ္ဗာန်။ (၀ိသုဒ္ဓိ)\n23. သူတော်ကောင်းတို့ တောင့်တအပ်သော နိဗ္ဗာန်။ (၀ရံ)\n24. သိမ်မွေ့နူးညံ့သော နိဗ္ဗာန်။ (နိပုဏံ)\n25. အကြောင်းတရား မပြုပြင်အပ်သော နိဗ္ဗာန်။ (အသင်္ခတ)\n26. ကိလေသာမှ လွတ်သော နိဗ္ဗာန်။ (မောက္ခော)\n27. အထူးသဖြင့် ချီးမွမ်းအပ်သော နိဗ္ဗာန်။ (သေဋ္ဌော)\n28. အတုမရှိ အလွန်မြတ်သော နိဗ္ဗာန်။ (အနုတ္တရော)\n29. လောကသုံးပါး၏ ဆုံးရာ နိဗ္ဗာန်။ (လောကဿန္တော)\nဆင်တူဝေါဟာရ နှင့် ပရိယာယ် အဟောများကိုပါ ဘာသာပြန်လျှင် နိဗ္ဗာန် ၏ ဂုဏ်ပုဒ်များမှာ -\nကံ၊စိတ်၊ဥတု ၊ အာဟာရ တို့၏ ပြုပြင်စီရင် ခြင်းမှ လွတ်သော တရား ၊ အလုံးစုံငြိမ်းချမ်းခြင်း ၊ ပြုပြင်ပြောင်းလဲမှု မရှိသော အေးငြိမ်းချမ်းသာမှု ၊ တဏှာမရှိခြင်း ၊ တဏှာမှ ကင်းလွတ်ခြင်း ၊ ဒုက္ခမှ အပြီးတိုင်လွတ်မြောက်ခြင်း ၊ မွေး၊အို၊နာ၊သေ မရှိခြင်း ၊ စွန့်လွတ်ခြင်း ၊ လွတ်မြောက်ခြင်း ၊ မကပ်ငြိခြင်း ၊ ဘ၀ မရှိခြင်း ၊ ပူဆွေးမှု မရှိခြင်း ၊ ငိုကြွေးမှုမရှိခြင်း ၊သောက မရှိခြင်း ၊ အညစ်အကြေး ကိလေသာ မရှိခြင်း စသည်တို့ဖြစ်သည်။\nဒီဃနိကယ် မဟာ သတိပဌာန သုတ်တော်(အဌကထာ )တွင်းမှ ဂုဏ်ပုဒ်များဖြစ်သည် ။ သဠာယတန - သံယုတ်ပါဠိတော် လာ ဂုဏ်ပုဒ် များကို ပထမ ရွှေကျင်ဆရာတော်ဘုရား အနက်ပေးထားရာ နိဗ္ဗာန် ၏ ဂုဏ်ပုဒ် (၃၀) ရှိသေးသည်။\nဒုက္ခ နိရောဓ သစ္စာ ၊ သုညတ ၊ အမတ ၊ နိဗ္ဗာန် ၊ အသင်္ခတ ၊ အဘူတ ၊ သန္တိ ၊ ခေမ စသော ဝေါဟာရ အားလုံးကို ဘာသာပြန်လျှင် လွန်စွာ များပေလိမ့်မည် ။ ထို့ကြောင့်လည်း တိုတိုရှင်းရှင်းနှင့် ထိထိမိမိ အတိအကျ နားလည်အောင် ဖော်ပြနိုင်သော ဘာသာစကားမရှိ ဟု ဆိုကြရပေသည် ။ အဂ္ဂသာဝကကြီးများ ၊ ရဟန္တာကြီးများ ၏ နိဗ္ဗာန် ကို ဖွင့်ဆိုချက်များသည်လည်း တမူထူးခြားကြသေးသည်။\nတင်ပြခဲ့ သမျှတွင် နိဗ္ဗာန်ဆိုတာ အသင်္ခတ ဓမ္မအစစ်အမှန်ဖြစ်ကြောင်း ၊ရှိကြောင်း နှင့် နိဗ္ဗာန်ကို ရရှိရန် ပြည့်စုံသိရှိနားလည်ရန် သတိပဌာန်လေးပါးသည်သာ တစ်ကြောင်းတည်းသော လမ်းစဉ်ဖြစ်ကြောင်း ကို သတိပြုမိရင် ကိုယ်နှစ်သက်ရာ ဂုဏ်ပုဒ်များနှင့် ကြည်ညိုလို့ ရပါသည်။\nနိဗ္ဗာန် ၏ ဂုဏ်ကျေးဇူးတို့ကို သိအောင်ပြု၍ အဖန်ဖန် နှလုံးသွင်းရာ၏၊ ဆင်ခြင်အောက်မေ့ရာ၏၊ ဤသို့ နိဗ္ဗာန်၏ဂုဏ်တို့ကို အသီးသီး ဆင်ခြင် အောက်မေ့သည်ရှိသော် အလွန် စိတ်ကြည်လင်၏၊ ဉာဏ်ကြီးထွား၏၊ စိတ်အေးချမ်းတည်ကြည်၏၊ ဥပစာရ ဈာန်ကိုရ၏။\nမိလိန္ဒမင်းနှင့် အရှင်နာဂသိန် တို့၏ အမေး အဖြေ\nထေရ် - မင်းကြီး ၊ကောင်းကင်နှင့် နိဗ္ဗာန် သည် ထင်ရှားရှိ၏ ။ သို့သော် တစုံတရာသော အကြောင်းကြောင့်မျှ မဖြစ်။\nမင်း - ဒီလိုဆို အရှင်ဘုရားသည် မရှိသောတရားကို နိဗ္ဗာန် ဟု ညွှန်ပြမိလေပြီ။\nထေရ် - မင်းကြီး နိဗ္ဗာန် ဟူသည် ရှိ၏ ။ မနောဝိညဉ်ဖြင့် သိအပ်၏ ။ စင်ကြယ်မြင့်မြတ်သော ၊အနှောက် အယှက် အပိတ်အပင် ကင်းသော ၊ ကာမဂုဏ် အာမိသ ကင်းသော စိတ်ဖြင့် ကောင်းစွာ ကျင့်သော အရိယာတို့သည် နိဗ္ဗာန် ကို သိနိုင် ၊မြင်နိုင်သည်။\nမင်း - အရှင်ဘုရား၊ နိဗ္ဗာန်သည် မရှိတရား မဟုတ်လျှင် နိဗ္ဗာန်ကို ဥပမာဖြင့် ပြတော်မူပါ ။ နိဗ္ဗာန် ဟူသည် အဘယ်လို့နည်း ။\nထေရ် - မင်းကြီး ၊ လေဆိုသော အရာ သည် ရှိသည် မဟုတ်လော ။\nထေရ် - လေသည် အဆင်း ၊ ပုံသဏ္ဍာန် အကြီးအသေး အရှည် အတို မည်သို့ ရှိပါသနည်း ။\nမင်း - လေကို ညွှန်ပြ ၊ဖော်ပြရန် မဖြစ်နိုင်ပါ ။\nထေရ် - သို့ဆိုလျှင် လေမရှိသလော ၊ လေသည် မရှိတရားလော။\nမင်း - လေသည် ရှိပါ၏ ။ လေကို ညွှန်ပြ ရန်တော့ မစွမ်းပါ ။သို့သော် လေရှိသည်ကို နှလုံးသား၌ သိနေပါသည် ။ နှာသီးဝ၌ တိုးနေပါသည် ။ထိုတိုးသော လက္ခဏာ အားဖြင့်လည်း သိပါသည်။\nထေရ် - မင်းကြီး နိဗ္ဗာန် သည်လည်း ထိုသို့ပင် ဖြစ်၏။ ငြိမ်းချမ်းမှုရရှိသော လက္ခဏာ အားဖြင့် ထင်ရှားရှိကြောင်းသိရာ၏။ လေကဲ့သို့ပင် အဆင်းအားဖြင့် ၄င်း ၊ ပုံသဏ္ဍာန် အားဖြင့် ၄င်း ညွှန်ပြရန် မဖြစ်နိုင်ပါ။\nမင်း - လက်ခံပါပြီ ဘုရား ။ ဆက်၍မေးလိုသည်မှာ နိဗ္ဗာန် သည် တည်ရာအရပ်ရှိပါသလော။\nထေရ် - မင်းကြီး ၊ နိဗ္ဗာန် သည် တည်ရာအရပ် မရှိပါ။\nမင်း -နိဗ္ဗာန် သည် တည်ရာအရပ် မရှိငြား ၊ နိဗ္ဗာန် သည် မရှိနိုင် ၊ နိဗ္ဗာန် ကို မည်ကဲ့သို့ မျက်မှောက်ပြုနိုင်သနည်း။\nထေရ် - မင်းကြီး ၊ နိဗ္ဗာန် သည် အမြဲအစွဲတည်နေရာ အရပ်မရှိသော်လည်း နိဗ္ဗာန် သည် ရှိ၏ ။ ကောင်းစွာကျင့်ကြံ နှလုံးသွင်းမှုဖြင့် နိဗ္ဗာန် ကို မျက်မှောက်ပြုနိုင်၏။\nဥပမာ - မီးသည် ထင်ရှားရှိ၏ ။ထိုမီး၏ အမြဲအစွဲတည်နေရာ အရပ်သည် မရှိသကဲ့သို့ ဖြစ်၏။ ကျောက်ခဲ နှစ်လုံး ခတ်မှ ၊ ၀ါးနှစ်လုံးပွတ်မှ မီးဖြစ်လာ ၊ ရလာသကဲ့သို့ ဖြစ်၏။ စကြဝတေးမင်းတို့ ရရှိအပ်သော စကြာရတနာ ၊ မိဘုရားရတနာ ၊ သူကြွယ် ရတနာ ၊ ဆင်ရတနာ ၊မြင်းရတနာ စသော ရတနာ (၇)ပါးတို့ သည်လည်း တည်နေရာ မထင်ရှားပေ ။ မင်းကျင့်တရားကောင်းမွန်သူထံသို့ ကပ်ရောက်လာကြကုန်၏ ။ ထို့အတူ သင့်တော်သော နှလုံးသွင်းမှုဖြင့် ကျင့်ကြံအားထုတ်သူတို့ သာ နိဗ္ဗာန်ကို မျက်မှောက်ပြုနိုင်ကြကုန်၏ ။\nမင်း - လက်ခံပါပြီ ဘုရား ။ ။\nလောကမှာ အကြင်လင်မယားရယ်လို့ အများလက်ခံအတည်ပြုနိုင်ကြသော ဇနီးမောင်နှံများစွာရှိတာကို မြင်တွေ့သိသာပါတယ်။ လင်မယားအရာမြောက်ကြပြီဟု အများက လက္ခံအသိအမှတ်ပြုရန် (တစ်နည်းဆိုသော်တရားဝင်လင်မယားအရာရောက်ရှိရန်) ဓလေ့ထုံးတမ်းစဉ်လာ တစ်ရပ်ရပ်အတိုင်းလိုက်နာဆောင်ရွက်ပြီးဖြစ်ရပါတယ်။ ဥပမာ ပဋ္ဋိဥဉ်ပြုခြင်းစသည်တို့တွင် ကတိက၀တ်ပြုပြီးသည်နှင့်တစ်ပြိုင်နက် အဆိုပါလင်မယားတို့၌ ရုပ်ပိုင်းဆိုင်ရာပြောင်းလဲခြင်းထွေထွေထူးထူးမရှိသော်လည်းလင်မယားအရာစတင်ရောက်သွားပြီး (တစ်ဦးကိုတစ်ဦးချစ်ခင်နှစ်သက်၍သာယာပျော်ရွှင်ကြမည်ဟုလည်းထင်တတ်ကြ၍ ပေါင်းသင်းရန်ကြိုးပမ်းကြခြင်းဖြစ်သော်လည်း) လင့်ဝတ်တရား၊ မယားဝတ်တရားစသော တာဝန်တို့ပါပူးတွဲပါရှိသွားပြီးဖြစ်ပါသည်။ (အဆိုပါတာဝန်တို့သည်ကားလွယ်ကူကြည်ဖြူစွာထမ်းဆောင်နိုင်မည်ထင်တတ်ကြသော်လည်း အချိန်အခါနေရာဒေသအခန့်မသင့်သောအခါ ငြူစူဆင်းရဲပင်ပမ်းစေသောတာဝန်များဖြစ်ကောင်းဖြစ်လာတတ်ပါသည်။)\nအကြင်လင်မယားတို့ တရားဝင်ကွာရှင်းပြတ်စဲပြီးစီးခြင်းကိုလည်း မြင်တွေ့ဖူးကြပါလိမ့်မည်။\nသမုဒယနှောင်ဖွဲ့လျက် မခွဲနိုင်မခွါရက်ဖြစ်နေကြစဉ်ကထက် ရုတ်တရက် ဘာများသိသာထင်ရှား ကွာခြားသွားကြပါသလဲ။ တစ်ဦးအပေါ်တစ်ဦးပြုရန်တာဝန်အနှောင်အဖွဲ့တွယ်ငြိမှုတို့မှ ကင်းလွတ်ခြင်းသာရှိသည်မဟုတ်ပါလော။ (အရမ်းကာရော လိုချင်ကြသူတွေသာမက စိတ်မပါ့တစ်ပါ ဆုံစည်းလာကြသူတို့ပင် ပေါင်းသင်းကြရန်လွယ်သလောက် ရှင်းရှင်းပြတ်ပြတ်ခွဲခွါရန် အနှောင်အဖွဲ့အမျိုးမျိုးကြောင့် ခက်လှပါ၏။ သေလို့ခွဲရသည်ကိုပင် မခွဲနိုင်ကြ။ လာ၍စောင့်ရှောက်နေသည်၊ လူဝင်စားပြန်လာဖြစ်နေပါသည်ဟု သံယောဇဉ် အမြှင်တန်းတတ်ကြသူတွေတွေ့ဖူးကြမည်ထင်ပါသည်။)\nဘ၀ အသစ် ခန္ဓာအသစ် ရရန်ရောက်ရန် မမျှော့်လင့်မတမ်းတ မရလိုတာသေခြာပါက သင်သည် သံသရာကျင်လည်ရခြင်းတည်းဟူသော ဖြစ်စဉ်နှင့် ကင်းရှင်းပြတ်စဲပေတော့မည်။ ကျင်လည်နေရခြင်းကို ဆင်းရဲသည်ဟု သတ်မှတ်ပါက ကင်းပြတ်လျှင် ချမ်းသာသည်ဆိုရခြိမ့်မည်၊ ကျင်လည်ရသည်ကို ချမ်းသာထင်ကြပါမူ ရပ်တန့်သွားခြင်းသည်ဆင်းရဲဟုထင်စရာပင် ဖြစ်နေဦးမည်။\nလောဘ-ဒေါသ-မောဟ၊ အဝိဇ္ဇာ၊ အညံ့စား ဗုဒ္ဓဘာသာဝင်တို့၏လက္ခဏာများ၊ အဂတိ လေးပါး၊ ဥပါဒါန်လေးပါး၊ ဒုစရိုက် ၁၀ ပါး၊ ...တို့ကိုရှောင်ကြဉ်ကြရပါမည်။ ဗုဒ္ဓဘာသာဝင်များသည် နိဗ္ဗာန်ကို ပိတ်ပင်ဖုံးကွယ်၍ ကန့်သတ်တတ်သော နိဝရဏတရားငါးပါး ၊ ဒိဌိဖြစ်ကြောင်းရှစ်ပါး ကိုရှောင်ကြဉ်ရပါမည်။ အထက်တန်းဗုဒ္ဓဘာသာဝင် တို့၏လက္ခဏာများ သိရှိနားလည်ရပါမည်။\nဒုက္ခသစ္စာ၊ သမုဒယသစ္စာ၊ နိရောဓသစ္စာ၊မဂ္ဂသစ္စာ ဟူ၍ သစ္စာ (၄) ပါး ရှိသည်။\nသစ္စာ (၄) ပါး\nအချိန်ကာလ မည်မျှပင်ကြာစေကာမူ တကြိမ်တခါ တဖန်တခါမျှ မဖောက်ပြန်ဘဲ မှန်ကန်သော သဘော (Universal Truth) သည် သစ္စာဟု ခေါ်ပါသည်။\nထို သစ္စာ မှာ (၄)ပါး ရှိပေသည်။\n၁။ ဒုက္ခသစ္စာ There is suffering suffering, anxiety, unsatisfactoriness (dukkha)\n၂။ သမုဒ္ဓယသစ္စာ There isacause of suffering (dukkha-samudaya)\n၃။ နိရောဓသစ္စာ There is the cessation of suffering (dukkha-nirodha)\n၄။ မဂ္ဂသစ္စာ There isapath leading to the cessation of suffering ,Noble Eightfold Path (dukkha-nirodha-marga)\nနိဗ္ဗာန်သို့ ရောက်ကြောင်း မဂ္ဂင် ၈ ပါး\nမဂ္ဂင် ဟူသည် ကိလေသာတို့ကို ပယ်သတ်ကြောင်း၊ နိဗ္ဗာန်သို့ ရောက်ကြောင်းဖြစ်သော တရားစုဟု အဓိပ္ပာယ်ရရှိပါသည်။ ၄င်းတို့မှာ ဖော်ပြလတ္တံပါအတိုင်း (၈) ပါးရှိသည်။\n၂။ သမ္မာသင်္ကပ္ပ္ပ (Samma sankappa) = မှန်သောအကြံ၊ Right Thought or Right Intention\n၄။ သမ္မာကမ္မန္တ (Samma kammanta) = မှန်သောအမှုအလုပ်၊ Right Action\nမဂ္ဂင် (၈) ပါးတွင် သမ္မာဝါစာ သမ္မာကမ္မန္တ နှင့် သမ္မာအာဇီဝ (၃) ပါးသည် သီလတရားစု Virtue or Morality (Sila) ဖြစ်ပါသည်။ သမ္မာဝါယာမ၊ သမ္မာသတိ၊ သမ္မာသမာဓိ (၃) ပါးသည် သမာဓိတရားစု Concentration or Mental discipline (Samadhi) ဖြစ်ပါသည်။ သမ္မာဒိဋ္ဌိ သမ္မာသင်္ကပ္ပ္ပ (၂) ပါးသည် ပညာတရားစု Wisdom or Insight (Panna) ဖြစ်ပါသည်။\nဗုဒ္ဓမြတ်စွာဘုရား ၏ လမ်းညွှန်တော်မူချက် အပရိဟာနိယတရား သရုပ်ခုနစ်ပါး\nဗုဒ္ဓ၏အပရိဟာနိယသုတ်တော်မြတ်ကြီးကို လေ့လာကြည့်လျှင် အတိတ် နှစ်(၂၆၀၂)\nကျော်ကတည်းက ဟောကြားလမ်းညွန် ပြသတော်မူခဲ့သော ဗုဒ္ဓမြတ်စွာ၏\nဉာဏ်တော်အမြော်အမြင်ကြီးမားပုံကို လေ့လာသုံးသပ် တွေ့ရှိနိုင်ပါသည်။ ဗုဒ္ဓ၏လမ်းညွှန်တော်မူချက် အပရိဟာနိယတရား သရုပ်ခုနစ်ပါး အနှစ်ချုပ်သည်ကား-\n• ၁။ အမြဲမပြတ် ကြိမ်ဖန်များစွာ မပြတ်မလပ် စည်းဝေးဆွေးနွေးကြခြင်း။\n• ၂။ အညီအညွတ် ဆွေးနွေးစည်းဝေး ညှိနှိုင်းတိုင်ပင်ကြပြီး၊ အညီအညွတ် ဆုံးဖြတ်လုပ်ဆောင် ဆောင်ရွက်ကြခြင်း။\n• ၃။ ရှိပြီး၊ ပြဌာန်းပြီး ကောင်းမွန်သင့်လျော်၍၊ လက်ရှိလူနေမှုဘဝတို့နှင့် အံဝင်ခွင်ကျ\nကိုက်ညီသော အစဉ်အလာကောင်း ဓမ္မသတ်ကျင့်ထုံး ဥပဒေများ၊ ဖြတ်ထုံးကျင့်ထုံး စီရင်ထုံးစီရင်နည်းလမ်းများကို ဖျက်သိမ်း ပယ်ဖျက်ခြင်းခြင်းမပြုဘဲ ဆက်လက်ပြဌာန်း ကျင့်သုံးကာ၊ ရှိပြီးဥပဒေများအနက်မှ ဆက်လက်ပြဌာန်း ကျင့်သုံးရန် မသင့်လျော်၊ မကောင်းမွန် မကိုက်ညီတော့သည့် တရားဥပဒေများကို အများဆန္ဒ၊ အများစည်းဝေးဆုံးဖြတ်ချက်တို့ဖြင့် ဖျက်သိမ်းရုပ်ပယ်ခြင်း။\n• ၄။ ဂုဏ်ဝါပညာကြီးသူ၊ လူ့ဂုဏ်သိက္ခာ၊ လူ့တန်ဖိုးကြီးမားသူများကို မြေတောင်မြှောက် ဂုဏ်ပြုပူဇော်၍၊ အကြံပြုချက် အကြံပြုစကားများကို ကြားနာခံယူခြင်း။\n၅။ ပြည်သူပြည်သားတို့၏ သားငယ်သမီးငယ်၊ ပိုင်ရာပစ္စည်းတို့ကို အကြောင်းမဲ့ အနိုင်အထက်ပြု ထိပါးသိမ်းပိုက် စော်ကားမှုမရှိစေရေး ပြည်သူ့အစိုးရက အာမခံ ကျင့်သုံးလိုက်နာ စောင့်ထိန်းခြင်း။\n• ၆။ နိုင်ငံ လူမျိုး ရိုးရာအစဉ်အလာ၊ ပြည်သူတို့၏ယုံကြည်မှုကို လွတ်လပ်စွာ ကိုးကွယ်ခွင့်ရှိစေခြင်း။\n• ၇။ ဘာသာ၊ သာသနာ ယုံကြည်မှုပေါင်းစုံတို့၏ ဘာသာရေးခေါင်းဆောင်၊ ဘာသာသာသနာ့ ဝန်ထမ်းများကို လွတ်လပ်လုံခြုံမှုရှိစေခြင်းတို့ဟူ၍ ဖြစ်သည်။\nဤသည်ကား ဗုဒ္ဓမြတ်စွာဘုရား ၏ ဒီမိုကရေစီလမ်းစဉ်ကြီးပင်ဖြစ်တော့သည်။ ထို့ပြင် ဗုဒ္ဓမြတ်စွာ သည် အတိတ်ဘဝ ဇာတ်နိပါတ်တော်ကို ဟောကြားတော်မူလျက်၊ ကမ္ဘာဦးက မဟာသမ္မတမင်းဘဝအကြောင်း ပြန်ပြောင်းဟောပြတော်မူကာ ကမ္ဘာဦးလူသားတို့ ဘုရားလောင်းတော် ဂုဏ်သိက္ခာပညာရှိ ပညာရှင်သူတော်ကောင်းတစ်ယောက်ကို အများသဘောတူ ဆန္ဒညီညီ စုဝေးစုံညီ၍ မင်းအဖြစ် တင်မြှောက်ခဲ့ကြပုံကို လှစ်ဟထောက်ပြတော်မူပြီး၊ အများဆန္ဒတို့ကို ကိုယ်စားပြုသော အများဝန်ဆောင်ပုဂ္ဂိုလ်များကို အများဆန္ဒအရသာ တာဝန်ပေး ရွေးကောက်တင်မြှောက်သင့်ကြပုံကိုလည်း သွယ်ဝိုက်လှစ်ဟ လမ်းညွှန်တော်မူခဲ့လေသည်။\nထို့ကြောင့် ရှေးမြန်မာဘုရင်များ အဆက်ဆက် နန်းတက်ကြချိန်တွင် အဘိသိက်ရေစင်သွန်းလောင်းသည့်အခမ်းအနားတွင် သွန်းလောင်းသူများက အရှင်မင်းမြတ်အား တင်မြှောက်ကြပါသည်ဟူသော ကျမ်းသစ္စာစကားဆိုခြင်းအစဉ်အလာတစ်ရပ်ကို ထည့်သွင်းခဲ့ကြခြင်း ဖြစ်ပေသည်။\nအကယ်၍ မြန်မာတို့သာ ဗုဒ္ဓ၏အမြော်အမြင်တော်၊ ဆန္ဒတော်များကို တွေးခေါ်မြော်မြင် သုံးသပ်၍၊ ဗုဒ္ဓအလိုတော်ကျ၊ ဗုဒ္ဓ ဆန္ဒတော်ကျ၊ လမ်းညွှန်တော်မူချက်အရ အပြည့်အဝ ဦးစွာကျင့်သုံး၊ စွန့်ဦးတီထွင်နိုင်ခဲ့ကြမည်ဆိုလျှင် ဂရိတို့၏ 'ဒီမိုကရေစီ' ဟူသော စကားလုံး စကားရပ်မပေါ်မီပင် မြန်မာတို့၏ ဗုဒ္ဓစာပေ စကားလုံး'အပရိဟာနိယ'ကို ကမ္ဘာတွင် တွင်ကျယ်စွာ အသုံးပြုကြပေလိမ့်မည်။\nမည်သို့ပင်ဆိုစေကာမူ ဗုဒ္ဓ ၏ အပရိဟာနိယ လမ်းစဉ် အမှန်တရားတို့သည် သက်တမ်းရှည် ဗုဒ္ဓဘာသာဝင် မြန်မာနိုင်ငံတော်နှင့် ယခင်ကတည်းက ရင်းနှီးကျွမ်းဝင်ခဲ့သည့် စနစ်တစ်ခုပင်ဖြစ်သည်ကိုမူ ငြင်းပယ်၍ရလိမ့်မည်မဟုတ်ချေ။ (မြတ်ဗုဒ္ဓ၏အပရိဟာနိယဒီမိုကရေစီ၊ ယောအတွင်းဝန်ဦးဘိုးလှိုင်၏ ရာဇဓမ္မသင်္ဂ࿿ဟကျမ်းနှင့် ဗုဒ္ဓ၏အပရိဟာနိယသုတ္တန်တို့လည်း ကြည့်။)\nဗုဒ္ဓမြတ်စွာဘုရားနှင့်ဗုဒ္ဓဘာသာသည် ကမ္ဘာ့ ဝိဇ္ဇာပညာနှင့် သိပ္ပံပညာ(ARTS & SCIENCE) တို့၏ ရှေ့ဆောင်ပထမ ဆရာ ဖြစ်ပေသည်။\nပဋိစ္စသမုပ္ပါဒ် သည် ဗုဒ္ဓမြတ်စွာဘုရား၏ အကြောင်း-အကျိုးသဘောတရား လမ်းညွှန်တရားတော် ဖြစ်ပါသည်။ ရူပဗေဒ ပညာရှင်၊ သင်္ချာ ပညာရှင်၊ နက္ခတ္တဗေဒ ပညာရှင်၊ အတွေးအခေါ် ပညာရှင် နယူတန် ၏ နိယာမ တွေ့ရှိချက်များသည် ဂေါတမ မြတ်စွာဘုရား၏ ကံ ကံ၏အကျိုး (cause and effect law) အဆုံးအမ အမှန်တရားတော် နောက် နှစ်ပေါင်း (၂၄ဝဝ) နောက်ကျပြီး နယူတန်\nသည် (cause and effect law) ကို ရှာဖွေ ဖော်ထုတ်နိုင်ခဲ့သည်။ ဆရာကြီးအဲလ်ဘတ် အိုင်းစတိုင်း ၏ ရီလေတီဗတီ သီအိုရီ (Relativity Theory) နိယာမ တွေ့ရှိချက်များသည် ဂေါတမ မြတ်စွာဘုရား၏ ပဋိစ္စသမုပ္ပါဒ် အကြောင်းအကျိုးသဘောတရားများ၊ ဟေတုပစ္စယော- အာရမ္မဏပစ္စယော- အဓိပတိပစ္စယော- အနန္တရပစ္စယော- သမနန္တရပစ္စယော- သဟဇာတပစ္စယော- အညမညပစ္စယော .......စသော ပဋ္ဌဌာန်း ၂၄-ကျမ်း နှင့် ကံ- ကံ၏အကျိုး cause and effect law အဆုံးအမ အမှန်တရားတော် ၏ နောက် နှစ်ပေါင်း (၂၄ဝဝ) နောက်ကျပြီးမှ အိုင်းစတိုင်း သည် (၂၄ ပစ္စည်း ပဋ္ဌဌာန်း (ပဋ္ဌဌာန)) ၏ အခြေခံ Theory of relativity and E = mc² ကို ရှာဖွေ ဖော်ထုတ်နိုင်ခဲ့သည်။\nဗုဒ္ဓဘာသာတွင်အကြောင်းအရာတစ်ခုကိုလေ့လာ ကျင့်ကြံရာ၌ နည်းစံနစ်ကျသည်။ သိပ္ပံနည်းကျသည်။ ဗုဒ္ဓတရားတော်များသည် အကြောင်း အကျိုး ဆက်စပ်မှုရှိခြင်း၊ ယုတ္တိနည်းကျ လက်တွေ့ကျခြင်း၊ စနစ်တကျ ဖွဲ့စည်းမှု ရှိခြင်း၊ မှန်သည်-မှားသည်၊ လုပ်သင့်သည်-မလုပ်သင့်သည်၊ အကျိုးရှိသည်-အကျိုးမဲ့သည် တို့ကို မိမိတို့ကိုယ်တိုင် ဝေဖန်စမ်းစစ် ခွင့်ရှိခြင်း၊ အချိန်မရွေး၊ နေရာမရွေး၊ လူမျိုး ဘာသာမရွေး လက်တွေ့ကျင့်ကြံပြီး အေးချမ်းမှုကို ကိုယ်တိုင်သိရှိနိုင်ခြင်း၊ အမြဲထာဝရ မှန်ကန်ခြင်း စသော အရည်အချင်းများ ပြည့်စုံသောကြောင့် ဗုဒ္ဓဘာသာသည် ဝိဇ္ဇာပညာသိပ္ပံပညာကို ဦးဆောင်သည့်- အမှန်တရားနှင့် လက်တွေ့သဘာဝကျ သည့် ဘာသာလည်း ဖြစ်သည်။ ဓမ္မစကြာတရားတော် တွင် အစွန်းနှစ်ပါးရှောင်(avoiding the two extremes) ခြင်း- အစွန်းရောက်မှုကို ရှောင်ခြင်း နှင့် မဇ္ဈိမာ ပဋိပဒါ အလယ်အလတ်အမှန်လမ်းစဉ် majjhima patipada(middle Way and correct view of life ) ကသာ မှန်ကန်ကြောင်း ဗုဒ္ဓမြတ်စွာဘုရားကဟောကြားတော်မူခဲ့ပေသည်။\nဗုဒ္ဓ မြတ်စွာဘုရား နှင့် ဗုဒ္ဓဘာသာ အပိုင်း (၆) Part 6.”


2016 - ♥ ♥ MY GREEN LIFE ♥ ♥\nPhyu Lwin August 21, 20163Comments\nအပတ်စဉ် တနင်္ဂနွေနေ့တိုင်းမှာ မပျက်မကွက် စာပြန်ရေးနိုင်အောင် ကြိုးစားခဲ့တာ ဒီနေ့ဆို သုံးပတ်မြောက်ဖြစ်သွားပါပြီ ...။\nဒီနေ့ရေးချင်တာလေးက ကျမ အခုတလော ကြိုးစားပြီး စားဖြစ်နေတဲ့ healthy foods တွေအကြောင်းပဲဖြစ်ပါတယ် ....။\nမြန်မာမှာလည်း ဆိုရိုးစကားရှိတယ်မဟုတ်လား..။ "ဝမ်းတစ်လုံးကောင်းလို့ ခေါင်းမခဲဘူး" ဆိုတာလေ..။ ဟုတ်ပါတယ် ..။ စားလိုက်သမျှအစာတွေကို ချေဖျက်နိုင်ပြီး ဝမ်းမှန်မှသာ ပေါ့ပေါ့ပါးပါးနဲ့ တစ်နေ့တာကိုဖြတ်သန်းရတာ စိတ်ချမ်းသာ ကိုယ်ကျန်းမာရှိတယ်မဟုတ်ပါလား....။ အစာကိုပုံမှန်ချေဖျက်နိုင်အောင် အစားအစာကို စနစ်တကျရွေးချယ်စားသောက်တတ်မယ်ဆိုရင် အာဟာရလည်းရှိ၊ မလိုအပ်တဲ့အဆီတွေဗိုက်နားတစ်ဝိုက်စုပုံနေတာမျိုးတွေမရှိတော့ဘဲ ချပ်ရပ်လှပတဲ့ခန္ဓာကိုယ်ကို ပိုင်ဆိုင်မှာပဲ ဖြစ်ပါတယ် ...။ ကောင်းမွန်တဲ့အစာချေဖျက်နိုင်ခြင်းဆိုတာ ဘာလဲဆိုရင်တော့ ကျမတို့ရဲ့အစာအိမ်က စားလိုက်တဲ့အစာကို သေချာချေဖျက်နိုင်မယ်၊ ပြီးတော့ လိုအပ်တဲ့အာဟာရတွေကို စုပ်ယူထားနိုင်ပြီး ခန္ဓာကိုယ်က မလိုအပ်တဲ့အရာတွေကို စွန့်ထုတ်နိုင်တဲ့ဖြစ်စဉ်တစ်ခုပဲဖြစ်ပါတယ် ...။ တကယ်လို့ ကောင်းမွန်စွာ အစာချေဖျက်နိုင်မှုမရှိဘူးဆိုရင်တော့ waste တွေကို မစွန့်ထုတ်နိုင်ဘဲ အဆီတွေအဖြစ် ပြောင်းလဲသွားစေပြီး ဝလာစေမှာပဲဖြစ်ပါတယ် ..။ အဲဒါကြောင့် ခဏခဏတွေ့ဖူးတာက ဝတဲ့သူအများစုဟာ ဝမ်းချုပ်တတ်ပြီး သူတို့စားတဲ့အစာတွေကလည်း ချေဖျက်ဖို့ ခက်တဲ့အစားအသောက်တွေ ဖြစ်နေတတ်တာကြောင့်ပါပဲ ..။ အထူးသဖြင့် အသီးအရွက်၊ သစ်သီးတွေကို ပုံမှန်မစားတာ၊ ရေများများမသောက်တာ၊ တစ်ထိုင်တည်းနဲ့ အများကြီးစားတတ်တာ၊ အာလူးကြော်လို ဘာဂါလိုမျိုး fast food တွေအစားများတာ၊ အထိုင်များတာနဲ့ အဆီတွေအချိုတွေ အငန်တွေအလွန်အကျွံစားတာမျိုးတွေပေါ့ ...။ (ကျမလည်း အရင်က တော်တော်ဝလာလို့ အခြားသူတွေရဲ့ bodyshaming လုပ်တာကို ခံခဲ့ရဖူးသူပါ။ အခုထိလည်း ကျန်းမာသန်စွမ်းတဲ့ ခန္ဓာကိုယ်ရဖို့ ကြိုးစားနေဆဲပါပဲ )။\nအခု အစာချေဖျက်မှုကို တိုးမြှင့်ကောင်းမွန်အောင် ပံ့ပိုးပေးနိုင်တဲ့ အစားအစာ အမျိုးအစား (၅) မျိုးကို ပြောပြပေးပါမယ် ..။ နေ့စဉ်စားသောက်တဲ့အစာမှာ ဒီငါးမျိုးကို ပါအောင်စားနိုင်မယ်ဆိုရင်တော့ (၁) သန်မာအားရှိလာမယ်၊ (၂) ချပ်ရပ်နေတဲ့ခန္ဓာကိုယ်လေးကိုပိုင်ဆိုင်ပြီး ခန္ဓာကိုယ်အလေးချိန်ကို ထိန်းနိုင်မယ်၊ (၃) ခန္ဓာကိုယ်အတွင်းရော အပြင်မှာပါ ပေါ့ပါးကျန်းမာမှုကို ထိထိရောက်ရောက် ခံစားလာရမှာပါ ..။\n(၁) Probiotics ပါတဲ့အစားအစာတွေဖြစ်ပါတယ်။ Probiotics ဆိုတာကို Good bacteria လို့လည်း ခေါ်ကြပါတယ် .။ သူတို့က အူလမ်းကြောင်းထဲမှာ အစားအစာတွေ ကောင်းမွန်စွာ ရွေ့လျားနိုင်ဖို့ ကူညီပေးနိုင်ပါတယ် ..။ Probiotics ပြည့်ဝတဲ့အစားအစာတွေဆိုတာက အချဉ်ဖောက်ထားတဲ့ (fermented) အစားအစာတွေဖြစ်တဲ့ ကင်မ်ချီ၊ သခွားချဉ်၊ ဒိန်ချဉ်၊ မီဆိုး ၊ သနပ်တွေနဲ့ အလားတူအစားအစာတွေပဲ ဖြစ်ပါတယ် ...။ မြန်မာမှာလည်း အချဉ်တည်ထားတဲ့အစားအစာတွေ အများကြီးရှိပါတယ် ..။ အရင်တုန်းကတော့ သဘာဝအတိုင်း အချဉ်ဖောက်တာဆိုတော့ အန္တရာယ်ကင်းတာပေါ့နော် ..။ အခုနောက်ပိုင်းတော့ ဆေးတွေသုံးလာကြတယ်လို့ ကြားမိတော့ စိတ်မကောင်းဘူး..။\n(၂) Fibres (အမျှင်ဓါတ်) ကြွယ်ဝတဲ့အစားအစာတွေပါ...။ ဒါတွေကတော့ အားလုံးနဲ့ ရင်းနှီးပြီးသားပါနော်..။ အသီးအရွက်အမျိုးမျိုး၊ သစ်သီးအမျိုးမျိုး၊ ပဲအမျိုးမျိုး၊ အစေ့အဆံမျိုးမျိုး တို့အပြင် oatmeal၊ whole wheat bread တွေမှာလည်း အမျှင်ဓါတ်အများကြီးပါပါတယ်...။ အစေ့အဆံတွေဆိုရင် ဗီတာမင် E လည်းပါလို့ ဝမ်းကောင်းစေရုံ၊ အာဟာရပြည့်ဝစေရုံမက ဆံပင်သန်စေတယ်၊ နုပျိုစေပါတယ်...။\n(၃) ရေဓါတ်များစွာ ပါဝင်တဲ့အစားအစာတွေပါ..။ သိကြတဲ့အတိုင်း ကျမတို့ရဲ့ခန္ဓာကိုယ်က ရေဓါတ်အချိုးအစားအများကြီးနဲ့ ဖွဲ့စည်းထားလို့ ရေကတော့ မရှိမဖြစ် လိုအပ်ပါတယ် ..။ အဲဒါအပြင် ရေဓါတ်များစွာပါဝင်တဲ့အစားအစာတွေကို စားသုံးမယ်ဆိုရင် အစာချေလမ်းကြောင်းတစ်လျှောက် စားလိုက်တဲ့အစားအစာတွေရဲ့ ရွေ့လျားမှုကို ကူညီပေးနိုင်ပါတယ် ..။ ရေဓါတ် ၉၀%ပါဝင်တဲ့ အစားအစာတွေဖြစ်တဲ့ သခွားသီး၊ ဖရဲသီး၊ သံပုရာသီး၊ ရှောက်သီး၊ ကျွဲကောသီး၊ ပန်းသီး၊ ဘယ်ရီသီး၊ ခရမ်းချဉ်သီး၊ မုန်လာဥ အစရှိသည်တို့ကို ပုံမှန်စားသုံးပေးရပါမယ်...။\n(၄) Probiotics လိုမျိုးပဲ နောက်ထပ်အရေးကြီးတဲ့ အစားအစာတွေကတော့ Prebiotics တွေပဲဖြစ်ပါတယ်..။ Prebiotics ဆိုတာက အူမကြီးထဲမှာ ကောင်းမွန်တဲ့ ဘက်တီးရီးယားတွေ ပေါက်ပွားရှင်သန်မှုကို အားပေးတဲ့ အစားအစာမျိုးတွေပါ ...။ ပြောရမယ်ဆိုရင် အူထဲမှာ Probiotics တွေ ရှင်သန်ကြီးထွားဖို့ လိုအပ်တဲ့အစားအစာတွေကို Prebiotics လို့ ခေါ်တာဖြစ်ပါတယ်..။ ဘယ်လိုအစားအစာတွေလဲဆိုရင် ကညွတ်၊ ငှက်ပျော်သီး၊ သကြားမုန်လာ၊ ကြက်သွန်နီ၊ ကြက်သွန်ဖြူ၊ ကုလားပဲ၊ ပဲနီလေး အစရှိတဲ့ အစားအစာတွေပဲဖြစ်ပါတယ် ...။\n(၅) အစာချေဖျက်ရာမှာ အထောက်အကူပေးနိုင်တဲ့ နောက်ထပ် အစားအစာတွေကတော့ သစ်ဥသစ်ဖုနဲ့ ဟင်းခပ်အမွှေးအကြိုင်တွေ (herbs and spices) ပဲဖြစ်ပါတယ် ...။ ချက်ပြုတ်တဲ့အခါ ဟင်းခပ်အမွှေးအကြိုင်တွေကို ထည့်မယ်ဆိုရင် အစားအသောက်ရဲ့ ကယ်လိုရီကို မတက်စေဘဲ အရသာပိုတိုးစေမှာပဲဖြစ်ပါတယ်..။ အဲဒါအပြင် သူတို့က အစားအစာတွေချေဖျက်ဖို့အတွက် လိုအပ်တဲ့ အစာချေအင်ဇိုင်းတွေကို ထုတ်လုပ်နိုင်ဖို့ ပံ့ပိုးပေးနိုင်ပါတယ်..။ ပါဝင်တဲ့အစားအစာတွေကတော့ ဂျင်း၊ ပူတီနာရွက်၊ သစ်ဂျပိုး၊ နနွင်း၊ ငရုတ်ကောင်း အစရှိတာတွေပဲဖြစ်ပါတယ်...။\nနေ့စဉ်စားသောက်တဲ့အစာမှာ အခုပြောပြပေးတဲ့ အစားအစာတွေကို ပါဝင်စေမယ်ဆိုရင် အာဟာရတန်ဖိုးလည်းတက်သလို အစာချေဖျက်မှုကို အားပေးနိုင်တဲ့အခါ လေထတာ၊ ဗိုက်အဆီစုတာ၊ မအီမသာဖြစ်တာမျိုးတွေ မဖြစ်တော့ဘဲ ခွန်အားတွေတိုးလာမယ်၊ ခန္ဓာကိုယ်အလေးချိန်ကို ထိန်းနိုင်မယ်၊ ကျန်းမာသွက်လက်နေမှာ အမှန်ပါပဲ ....။\n(အခုတလော nutrition နဲ့ ပတ်သက်တာတွေ အဖတ်များနေလို့ ကျမဖတ်မှတ်ထားသမျှကို ဘာသာပြန်ပြီး ဝေမျှပေးခြင်းသက်သက်ရယ်ပါ ...)\n# Body and Skin care\nLabels: Body and Skin care\nPhyu Lwin August 14, 2016 1 Comments\nအသားအရေကို ထိန်းသိမ်းဖြစ်တာက လွန်ခဲ့တဲ့ ၁၀ နှစ်လောက်ကတည်းကပါပဲ ....။ ဒါပေမယ့်လည်း သေချာစနစ်တကျတော့ မဟုတ်ဘူးပေါ့လေ...။ အရင်က ထိန်းသိမ်းဖြစ်တယ်ဆိုတာက Day/night cream, sunscreen လောက်ကို ပုံမှန်လိမ်းဖြစ်တာလောက်ပါပဲ ..။ အခုနောက်ပိုင်းတော့ Skincare ကို ဝါသနာတစ်ခုလို လုပ်ဖြစ်နေတယ် ...။ ထိန်းသိမ်းလိုက်တဲ့အခါ စိုပြည်လာတဲ့ အသားအရေကို ကြည့်ပြီး ကြည်နူးပီတိဖြစ်ရတာက ပျော်ရွှင်ခြင်းတစ်မျိုးပါ ..။ Makeup Brand တွေထက် Skincare Brand တွေကို ပိုခရေဇီဖြစ်ပါတယ် ...။ မိတ်ကပ်ဆိုတာက လိမ်းနေတုန်းလှဖို့ပဲ အသုံးဝင်တာဖြစ်ပြီး Skincare products တွေကသာ ကိုယ့်ရဲ့ အသားအရေလှပမှုကို ရရှိစေတာမဟုတ်လား..။ အဲဒါကြောင့် မိ်တ်ကပ် ဘာ Brand ဝယ်ချင်တယ်ဆိုတာထက် Skincare ကို စိတ်ချရတဲ့ Brand ကောင်းကောင်းသုံးဖို့ ညီအစ်မတွေကိုရော သူငယ်ချင်းမိတ်ဆွေတွေကိုရော တိုက်တွန်းဖြစ်ပါတယ် ...။\nအခုတလော ခရေဇီဖြစ်နေတဲ့ Skincare product တွေကတော့ SK2 ပါပဲ ..။ ဂျပန်မှာတော့ SK2 က လူတိုင်းအကြိုက်တွေ့တဲ့ Brand တစ်ခုပါ ...။ ဈေးကတော့ နည်းနည်းကြီးတယ်လို့ ထင်ရပေမယ့် ပြန်ရလာတဲ့ အသားအရေလှပမှုနဲ့ယှဉ်ရင် တော်တော်တန်တဲ့ ဈေးနှုန်းတစ်ခုပါ...။ အခြားတန်ဖိုးပိုနည်းတဲ့တံဆိပ်မျိုးကိုသုံးပြီး အသားအရေလှမလာဘဲ ပိုက်ဆံကုန်တာပဲ အဖတ်တင်မှာထက် SK2 ဝယ်လို့ ကုန်သွားတဲ့ ပိုက်ဆံက တကယ်ကို သုံးပျော်ပါတယ် ...။ ကျမသုံးဖြစ်နေတဲ့ ပစ္စည်းတွေက cleanser ရယ်၊ SK2 clear lotion (သူက toner နဲ့ တူတူပါပဲ)၊ SK2 essence ရယ်၊ RNA power cream ရယ်၊ treatment mask ရယ် သုံးဖြစ်ပါတယ် ...။ မြန်မာငွေနဲ့တွက်ရင် clear lotion, essence, RNA power တို့က အရွယ်အစားပေါ်မူတည်ပြီး ပျမ်းမျှတစ်သိန်းဝန်းကျင်လောက်တော့ ကုန်ကျပါတယ် ..။ R.N.A ကတော့ ဈေးအကြီးဆုံးပါပဲ။ 50g တစ်ဗူးကို ယန်း ၁၁၀၀၀ ဆိုတော့ မြန်မာငွေတစ်သိန်းလောက်ပေါ့.။ ကျန်တာတွေကတော့ ယန်း ၁၀၀၀၀ အောက်ပါပဲ။ တခါတလေ အချို့ပစ္စည်းတွေက ၃၀% လောက်ဈေးချတတ်ပေမယ့် R.N.A ကတော့ ဘယ်အခါမှ ဈေးချလေ့မရှိပါဘူး...။ review တွေမှာ ရေးလေ့ရှိတာကတော့ R.N.A က အသားအရေကို လွန်ခဲ့တဲ့ ၁၀ နှစ်လောက်ထိ ပြန်နုပျိုသွားစေပါသတဲ့ ...။\nSK2 ဝယ်မယ်ဆိုရင် ကျမက online ကနေ ဘယ်တော့မှမဝယ်ဘဲ SK2 ဆိုင်တွေမှာသာ ဝယ်လေ့ရှိပါတယ် ...။ Amazon လို site မျိုးကတောင် စိတ်မချရဘဲ ဈေးတွေချထားတတ်ပြီး အတုတွေဖြစ်နေတတ်တဲ့အကြောင်း amazon က တင်ထားတတ်တဲ့ SK2 products တွေရဲ့အောက်က ကွန်မန့်တွေမှာ တွေ့ရတတ်လို့ပါ ...။ မြန်မာပြန်ရောက်ရင်တော့ ဘယ်လိုဝယ်ရမှန်းမသိသေးပါဘူး..။ မြန်မာမှာ SK2 counter တွေရှိနေပြီလား မသိဘူးနော် ...။ အွန်လိုင်းကနေ ရောင်းတာတွေက သူတို့လည်း အခြားနိုင်ငံက အွန်လိုင်းကနေ မြှာ့ပီး ရောင်းတာပဲဖြစ်မှာကြောင့် ပစ္စည်းစစ်မှန်ဖို့က စိ်တ်ချရမှာ မဟုတ်ပြန်ဘူး...။ ဘယ်လိုပဲဖြစ်ဖြစ် မြန်မာမှာဝယ်လို့မရရင်တော့ နိုင်ငံခြားခရီးတွေသွားဖြစ်ရင် လေဆိပ်က Duty free shops တွေမှာတော့ ဝယ်လို့အဆင်ပြေမှာပါလေ..။\nSkincare brand ကောင်းကောင်းသုံးတာထက် အသားအရေထိန်းသိမ်းမှုမှာ အဓိကအရေးကြီးဆုံးက သန့်ရှင်းမှုရယ်၊ ရေရယ် အစားအသောက်ရယ်ပါ..။ ကိုယ့်ရဲ့ အသားအရေကို ပုံမှန်သန့်ရှင်းရေးလုပ်ရမယ်၊ ရေများများသောက်မယ်၊ ငန်လွန်းတာ စပ်လွန်းတာ ချိုလွန်းတာ အဆီများလွန်းတာ စတဲ့ လွန်ကဲတာမျိုးတွေရှောင်ပြီး အာဟာရမျှတအောင် အသား၊ အသီးအရွက်၊ သစ်သီးတွေ ပုံမှန်စားရပါမယ် ...။ ဒါဆိုရင်တော့ အသားအရေစိုပြည်ဖို့ သေချာပါတယ် ...။ မျက်နှာအတွက် အဓိကအရေးကြီးဆုံးက ညမအိပ်ခင် မိတ်ကပ်ဖျက်ဆေးနဲ့ လိမ်းထားတာတွေ သေချာပြန်ဖျက်ဖို့ အရေးကြီးပါတယ် ...။ ဒါဟာ မျက်နှာမှာ ဝက်ခြံတွေ အမည်းစက်တွေမဖြစ်ဖို့ အသားအရေကြည်လင်ဖို့ အရေးကြီးဆုံး လုပ်ရမယ့်အချက်ပါ ..။ မျက်နှာကို သေချာမသန့်ရှင်းရင်တော့ ဘယ်လိုကောင်းတဲ့ တံဆိပ်မျိုးပဲသုံးပါစေ အသားအရေကတော့ ထူးခြားလာမှာမဟုတ်ပါဘူး..။ အဲဒါကြောင့် ဘယ်သူ့ကိုပဲဖြစ်ဖြစ် အသားအရေလှချင်တယ်လို့ပြောသူတိုင်းကို ရေများများသောက်ဖို့၊ သစ်သီးသစ်ရွက်များများစားဖို့၊ မျက်နှာကို မိတ်ကပ်ဖျက်ဆေးနဲ့သေချာသန့်ရှင်းဖို့ အမြဲပြောဖြစ်လေ့ရှိပါတယ် ..။ြ့ပီးတော့ sunscreen ကို အမြဲတမ်းလိမ်းဖို့ကလည်း အရေးကြီးပါတယ် ..။ ခရမ်းလွန်ရောင်ခြည်တွေက အသားအရေကို အိုမင်းစေတယ်၊ မည်းသွားစေရုံသာမဘဲ တင်းတိပ်အမည်းစက်တွေဖြစ်စေသလို အရေပြားကင်ဆာတောင် ဖြစ်စေနိုင်တော့ ကြိုတင်ကာကွယ်တာ အကောင်းဆုံးပါပဲ ..။ ဂျပန်ရဲ့နွေရာသီက ပူပြင်းလွန်းလို့ SPF 35 လောက်ကို အနည်းဆုံးသုံးဖြစ်ပါတယ် ..။ cream type ထက် Gel type က ပူတဲ့ရာသီနဲ့ပိုကိုက်တာမို့ Gel type ကို သုံးတာ ပိုအဆင်ပြေပါတယ် ...။\nကျမရဲ့အသားအရေထိန်းသိမ်းတဲ့နည်းကတော့ ဒီလိုပါ...။ မနက်နိုးရင် ရေအဝသောက်ပါတယ်..။ ပြီးရင် မနက်စာစား ရေချိုးပြီးတဲ့အခါ မျက်နှာကို clear lotion, essence, rna power cream လိမ်းပါတယ်..။ လက်တွေခြေတွေကိုလည်း lotion တစ်ခု အမြဲလိမ်းပါတယ် ..။ ပြီးရင်တော့ မျက်နှာရော ခြေတွေလက်တွေကိုရော sunscreen လိမ်းပါတယ်..။ ပြီးမှ မိတ်ကပ်ပါးပါးလိမ်း ဘာဘာညာညာ ခြယ်သပါတယ် ..။ sunscreen ကိုတော့ နေ့လည်ပိုင်းမှာ ၂ ခါလောက်ပြန်လိမ်းဖြစ်ပါတယ် ...။ ညဘက်အိမ်ပြန်ရောက်တဲ့အခါ မိတ်ကပ်ကို ဖျက်ဆေးနဲ့ သေချာဖျက်ပါတယ်..။ ရေချိုးပြီးတဲ့အခါ မနက်ကလိုပဲ sunscreen ကလွဲရင် အားလုံးကို လိမ်းပါတယ်..။ ညဘက်မှာတော့ eye cream လည်း လိမ်းပါတယ် ...။ lip balm ကတော့ နှုတ်ခမ်းမကွဲအောင် အမြဲဆိုးလေ့ရှိပါတယ်...။\nအခုနောက်ပိုင်း မြန်မာမှာ Online shopping တွေ ခေတ်စားလာတာတွေ့ရတယ် ..။ ဘယ်က ထုတ်မှန်းမသိတဲ့ Brand တွေ အသားဖြူဆေးဆိုတာမျိုးတွေကို ရောင်းလာကြတာတွေလည်း တွေ့ရတယ် ...။ မြန်မာက ညီမတွေ တူမတွေကို အဲလိုမျိုးတွေ ဘယ်တော့မှ မဝယ်ဖို့ အမြဲမှာရတယ်..။ အဓိကက သန့်သန့်ရှင်းရှင်းနေဖို့၊ ရေများများသောက်ဖို့၊ အစားအစာကို စနစ်တကျစားသောက်ဖို့ ပြောပြပြီး skincare brand တွေဆိုရင်လည်း ဆိုင်တွေမှာ သေချာခင်းကျင်းရောင်းချတဲ့ လူသိများတဲ့ ကိုယ်နဲ့ရင်းနှီးတဲ့တံဆိပ်တွေကိုပဲ သုံးဖို့ အမြဲမှာနေရပါတယ် ...။ ဘယ်လိုပဲဖြစ်ဖြစ် အသားဖြူတာမည်းတာထက် အသားအရည် ကြည်လင်ရှင်းသန့်နေမယ်ဆိုရင် ကိုယ်တိုင်နေရတာလည်း ရှင်းသန့်နေပြီး မြင်ရသူလည်း စိတ်ချမ်းသာတာမို့ ကျမကတော့ မိတ်ကပ်တွေ ထူပျစ်နေအောင် လိမ်းထားတဲ့ပုံစံထက် ကြည်လင်ရှင်းသန့်နေတဲ့ ပုံစံလေးတွေကိုသာ မြတ်နိုးမိသူပါ...။\nPhyu Lwin August 07, 20162Comments\nLong time no post here :D :D\nစာမရေးဖြစ်တာ တော်တော်ကြာနေခဲ့ပြီ ...။ ဘာမှတော့ မရေးဖြစ်ပေမယ့် ဒီနေရာလေးကိုတော့ အမြဲလိုလို လာကြည့်ဖြစ်ပါတယ် ...။ လာတိုင်းလည်း အမြဲလို လာကြည့်နေသူတွေ ရှိနေသေးတဲ့ ဒီနေရာလေးအတွက် အသစ်တွေ မဖန်တီးဖြစ်တိုင်း တာဝန်မကျေသလို ခံစားရတယ် ..။\nဂျပန်မှာ နေလာခဲ့တာ အခုဆိုရင် ၂ နှစ်ပြည့်တော့မယ် ...။ ၂၀၁၇ စက်တင်ဘာဆိုရင်တော့ ကျောင်းပြီးပြီမို့ မြန်မာပြည်ကို အပြီးပြန်ရတော့မယ် <3 <3 ဒီကြားထဲမှာတော့ သုတေသနအတွက် တစ်နှစ်တစ်ခါလောက်တော့ ပြန်ဖြစ်ပါတယ် ..။ အခု ဒီမှာ တကယ့်ကို နွေရာသီရဲ့ အပူဆုံးကာလ ရောက်နေပါပြီ။ တစ်နှစ်လုံးမှာ အပူဆုံးအချိန်ဖြစ်တဲ့ August လမှာတော့ အပူချိန်က ၃၇-၃၈ ဒီဂရီလောက်ထိ ပူပြင်းလေ့ရှိပါတယ် ...။ နွေအပူကို အံတုဖို့ ဦးထုပ်၊ နေကာမျက်မှန်၊ ထီး၊ sunscreen ၊ skincare၊ အစားအသောက် စသဖြင့် အားလုံးကိုတော့ သေချာပြင်ဆင်ထားရပါတယ် ...။\n၂၀၁၆ ခုနှစ်ထဲမှာ ကျမရဲ့အကြိုက်တွေ ပြောင်းလဲလာရုံသာမက အတွေးအခေါ်တွေ၊ အနေအထိုင်တွေလည်း ပြောင်းလဲလာခဲ့သလို ခံစားရတယ် ..။ ပတ်ဝန်းကျင်ရဲ့ ရိုက်ခတ်မှုလည်း ပါမယ်ထင်ပါတယ် ..။ ဂျပန်လူမျိုးတွေဟာ အများအားဖြင့် အသက်ရှည်ကျန်းမာကြတယ် ...။ အသက်ကြီးတဲ့အထိ ကျန်းမာနုပျိုနေအောင် ဂရုတစိုက်ထိန်းသိမ်းနေထိုင်ကြတယ် ..။ အစားအသောက်၊ အနေအထိုင်ကို အမြဲဂရုပြုပြီး ကျန်းမာကြံ့ခိုင်အောင် ထိန်းညှိနေထိုင်ကြတာကြောင့် အဆီမရှိတဲ့ ခန္ဓာကိုယ်နဲ့ သွက်လက်ချက်ချာနေကြတာများပါတယ် ..။ အနည်းစုကတော့ ချွင်းချက်ရှိတာပေါ့လေ..။ ဒါပေမယ့် အများအားဖြင့်ကတော့ ဖွံ့ဖြိုးပြီးနိုင်ငံသားတွေရဲ့ ထုံးစံအတိုင်း ကိုယ့်ခန္ဓာကိုယ်ကို သေချာဂရုတစိုက်စောင့်ရှောက်သူများပါတယ် ..။\nအရင်တကည်းက လေ့ကျင့်ခန်းပုံမှန်လုပ်လေ့ရှိပေမယ့် မနက်အိပ်ရာနိုးကာစ အကြောလျှော့လေ့ကျင့်ခန်း ၇ မိနစ်လောက်သာ လုပ်တတ်တာပါ ..။ ဒါကလည်း ကိုယ်လက်လှုပ်ရှားမှုလည်းမရှိဘူးလို့ ကိုယ့်ကိုယ်ကို မထင်မိအောင် ကိုယ့်စိတ်ကိုယ် နှစ်သိမ့်မိတဲ့သဘောလဲ ဖြစ်မယ်ထင်ပါတယ် ...။ ၂၀၁၆ နှစ်စကတည်းက ကျောင်းစာတွေလုပ်ရင်း စဉ်းစားရတာတွေများလာတဲ့အခါ ဘာမှသိပ်မတွေးတော့ဘဲ အစားအသောက်ကို သိပ်ဂရုမစိုက်ဘဲ စားဖြစ်ခဲ့တယ် ...။ လေ့ကျင့်ခန်းကလည်း ထုံးစံအတိုင်း မနက်ခင်း ခဏလေးဘဲလုပ်တာကြောင့် အချိန်နဲ့အမျှ စားလာတာတွေက အစွမ်းပြပြီး ကိုယ်အလေးချိန်တွေ တက်လာတာပါပဲ ..။ ဘယ်လောက်အထိလည်းဆိုရင် ၅ ကီလိုလောက် တိုးလာခဲ့တယ် ...။ အဲဒါကြောင့် အခုတော့ တစ်ရက်ကို ၃၀ မိနစ်လောက်အထိ heavy workouts လုပ်နေရတယ် ...။ Gym ကိုတော့ မသွားဖြစ်ပေမယ့် တကယ်က အဲဒီမှာ သေချာကစားမှ အဆီတွေကျပြီး ကြွက်သားတွေ တင်းရင်းလာမှာဆိုတာ သိပေမယ့်လည်း youtube က Tutorial တွေပဲ ကြည့်ပြီး အိမ်မှာပဲ ဖြည်းဖြည်းချင်းပြန်ကျလာအောင် ကြိုးစားနေတာ အခုတော့ ၁ ကီလိုလောက်ကျသွားပါပြီ ....။ တကယ်က အရိုးတွေပဲမြင်ရပြီး ကောက်ကြောင်းတွေမရှိတဲ့ပိန်တာမျိုးကိုမကြိုက်ဘဲ အဆီမရှိဘဲ ကျစ်လျစ်နေတဲ့ သူ့နေရာနဲ့သူ ကြွက်သားတွေနဲ့ တည်ဆောက်ထားတဲ့ ခန္ဓာကိုယ်မျိုး (ခေတ်အခေါ်ဆိုရင်တော့ ကိတ်တာပေါ့လေ :D) ကို လိုချင်တာဆိုတော့ ကိုယ့်ရဲ့ mission က ကျန်းမာကြံ့ခိုင်သန်စွမ်းတဲ့ ခန္ဓာကိုယ်မျိုး ပိုင်ဆိုင်ဖို့...။ အခုကစားဖြစ်နေတဲ့ workout က အောက်က full body workout ပါ\nအဲဒါအပြင် အစားအသောက်ကိုလည်း items တွေပြောင်းပစ်လိုက်ပြီး healthy food တွေကိုပဲ ရွေးစားဖြစ်ပါတယ် ...။ ကျမက အဲဒီလိုစားတော့ အခြားသူတွေက diet လုပ်တယ်လို့ ထင်ကြပြီး ဘယ်လိုဘယ်ညာဆိုတာမျိုး လာပြောတတ်ကြတဲ့အခါ I'm not on diet, I just changed my eating style from having unhealthy to healthy meals လို့ အထပ်အထပ်အခါခါ ပြန်ပြောနေရပါတယ် ..။ ပိန်စေဖို့ အစားလျှော့စားတာက နည်းလမ်းကောင်းတစ်ခုမှ မဟုတ်တာ။ ကိုယ့် နေ့စဉ်သွားလာလုပ်ကိုင်ဖို့ ကျန်းမာကြံ့ခိုင်ဖို့အတွက် အစားအသောက်ကလည်း အဓိက အရေးကြီးဆုံးပဲ မဟုတ်လား..။\nအရင်က ready made ထမင်းဗူးတွေလည်း အမြဲလိုလိုစားဖြစ်သလို ဆိုင်တွေမှာလည်း ခဏတိုင်းသွားစားဖြစ်တယ် ...။ အာလူးကြော်၊ ကိတ်၊ cheese လိုမျိုး အဆီတက်မယ့် အစားအသောက်တွေလည်း ခဏတိုင်းစားတာပဲ ...။ ငယ်ရွယ်တုန်းတော့ အဝမမြန်တတ်ပေမယ့် အသက်ရလာရင် ဝလွယ်လာတယ်ဆိုတာ မေ့ပြီးစားမိတော့ အသက်က စကားပြောလာတဲ့အခါ မထင်မှတ်ဘဲ ဝလာတာပါပဲ ...။\nအခုတော့ အစားအသောက်ကို ကိုယ့်ဘာသာ အချိန်ယူပြင်ဆင်ဖြစ်တယ် ...။ တစ်ရက်ကို အရင်ကတော့ ၃ နပ်လောက်ပဲ စားရာကနေ အခုတော့ နည်းနည်းနဲ့ ၆ ခါလောက် စားဖြစ်ပါတယ် ..။ မနက်ဖြန်အတွက် ဒီနေ့ညကတည်းက နေ့လည်စာနဲ့ ညစာကို ချက်ပြုတ်ပြင်ဆင်ထားတယ် ...။ မနက်ခင်းနိုးပြီးဆိုရင် ရေသောက် ကိုယ်လက်သန့်စင်ပြီးတာနဲ့ လေ့ကျင့်ခန်းလုပ်တယ် .။ ပြီးရင် မနက်စာကို oatmeal (no added sugar) နဲ့ နွားနို့ (low fat milk) ကိုပြင်ဆင်ပြီး စားတတ်သလို whole wheat bread ကို ကြက်ဥရယ် ထောပတ်သီးရယ်ကို mayonnaise အဖြစ်သုံးပြီး ဆလတ်ရွက်ညှပ်ပြီးလုပ်တဲ့ sandwich နဲ့ နွားနို့တစ်ခွက်သောက်တဲ့ မနက်စာလည်း စားလေ့ရှိပါတယ် ..။ အရင်ကတော့ တွေ့ကရာ ပေါင်မုန့်ဖြူတစ်မျိုးမျိုး၊ ကိတ်တစ်မျိုးမျိုးနဲ့ ကော်ဖီတစ်ခွက်ကမန်းကတမ်းသောက်စားတဲ့ မနက်စာကနေ အခုတော့ သေချာပြင်ဆင်ပြီး fiber တွေလည်း အများကြီးပါအောင် အာဟာရတန်ဖိုးလည်း တက်အောင် အစားအသောက်ပုံစံကို ပြောင်းစားဖြစ်တာပါ။\nနေ့လည်စာနဲ့ ညစာမှာတော့ ထမင်းကို လုံးဝရှောင်လိုက်ပါတယ် ..။ ဒီက ဆန်တွေက ဆန်စီးတွေဆိုတော့ အဆီတက်ပြီး ဝစေတဲ့အဓိက အစားအစာမို့လို့ ထမင်းကို ရှောင်စားတာဖြစ်ပါတယ် ..။ စားဖြစ်တာတွေက ဆီနည်းနည်း အငန်နည်းနည်းနဲ့ ချက်၊ ပြုတ်၊ သုပ် စားဖြစ်တဲ့ ငါး၊ ကြက်သားနဲ့ အသီးအရွက်၊ ပဲပြား၊ တို့ဖူး၊ ကင်မ်ချီ၊ ခေါက်ဆွဲ၊ ကြာဇံတို့ပဲ ဖြစ်ပါတယ် ....။ အဓိကက အဆီလျှော့ချရမယ်၊ အသီးအရွက်များများပါရမယ်၊ အာဟာရပြည့်ဝရမယ်ပါပဲ။ နေ့လည်ပိုင်း Snacks အနေနဲ့က almond စေ့လိုမျိုး အစေ့အဆန်တွေစားဖြစ်ပါတယ် ..။ ညရောက်ရင်တော့ အသီးနဲ့ ဒိန်ချဉ်စားဖြစ်ပါတယ် ...။ ဒီညအတွက်တော့ ဒီမှာစာရေးနေလို့ ဟင်းမချက်ရသေးပါဘူး...။\nဒါကတော့ အခုည စာရေးရင်း စားနေတဲ့ ဒိန်ချဉ်နဲ့ ဖရဲသီး..။ မနက်ဖြန်အတွက်က salmon ငါးကို ကြော်မယ်။ အရွက်နဲ့ ပဲပြားရယ် ခေါက်ဆွဲရယ်ကြော်ပါမယ် ..။ ရေခဲသေတ္တာထဲမှာတော့ အားလုံးရှိနေပြီးသားဆိုတော့ ခဏနေမှ ခေါက်ဆွဲကြော်မယ် ။ ငါးကိုတော့ ပဲငံပြာရည်ရယ်၊ ရှာလကာရည်နည်းနည်းရယ်၊ ငရုတ်ကောင်းမှုန့်ရယ်ဖြူးထားနှပ်ထားပြီး မနက်မှ ဒယ်အိုးထဲ သံလွင်ဆီနည်းနည်းထည့် ငါးထည့်ပြီး နည်းနည်းလေးအပူပေးရုံနဲ့ ကျက်ပါတယ် ...။\nလေ့ကျင့်ခန်း၊ အစားအစာပြီးတော့ ရေသောက်တာနဲ့ လှုပ်ရှားသွားလာတဲ့ကိစ္စပါ ..။ ကျောင်းနဲ့ အိမ်နဲ့က စက်ဘီးနဲ့ဆိုရင် ၁၀ မိနစ်လောက်ပဲသွားရပေမယ့် လမ်းလျှောက်ရင်တော့ ၂၅ မိနစ်လောက်ကြာပါတယ် ...။ မနက်အစောထပြီး လမ်းမလျှောက်နိုင်တာကြောင့် အခုဆိုရင် ကျောင်းကို လမ်းလျှောက်သွားပါတယ်..။ ကျမရဲ့အခန်းက ၄ ထပ်မှာဆိုတော့ အရင်ကဆိုရင် ဓါတ်လှေကားနဲ့တက်နေကျပေမယ့် အခုတော့ ရိုးရိုးလှေကားကနေပဲ တက်ပါတယ် ...။ ရေက တစ်နေ့ကို အနည်းဆုံး ၃ လီတာလောက် သောက်ဖြစ်ပါတယ် .။ အရင်ကတော့ ကျောင်းရောက်ရင် အခန်းထဲစာလုပ်နေရင်းနဲ့ ရေလဲသိပ်မသောက်ဖြစ်တော့ စားပွဲမှာပဲ အကြာကြီးထိုင်သလိုဖြစ်လို့ ဗိုက်အဆီစုတာ ပိုများတာဖြစ်ပါတယ် ..။ အခုတော့ ရေခဏခဏသောက်တော့ toilet ခဏခဏသွားရလို့ ခါးနာတာ အညောင်းမိတာလဲ သက်သာသွားပါတယ် ..။\nဒါတွေကတော့ လောလောဆယ် ကျမဘာတွေလုပ်နေသလဲဆိုတဲ့အကြောင်း စကားစမြည်ပြောရင်းနဲ့ ဘလော့ဂ်လေးကို ပြန်လှုပ်နှိုးဖြစ်တာပါ ...။ စာရေးလက်စရှိရင် ရေးဖြစ်တာကြောင့် နောက်နေ့တွေတော့ စားဖြစ် ပြင်ဆင်ဖြစ်တဲ့ healthy food တွေကို ဓါတ်ပုံရိုက်ထားပြီး ဝေမျှချင်ပါသေးတယ် ..။ ဒီနေ့က မရည်ရွယ်ဘဲ စာရေးဖြစ်သွားတာကြောင့် ဘာမှ ပြင်ဆင်မှုမရှိခဲ့လို့ပါ ...။\nThank you so much for coming here <3 <3 <3\n# Body and Skin care # Days In Japan\nLabels: Body and Skin care, Days In Japan, Food, Sharing\nSpring is coming ~~~\nPhyu Lwin March 27, 20163Comments\nရာသီတွေ တပတ်လည်လာလိုက်တာ အခုတော့ နွေဦးကို ပြန်ရောက်လို့ လာပြန်ပါပြီ ....။\nရာသီအလိုက် ပွင့်လေ့ရှိတဲ့ပန်းတွေကို မှတ်တမ်းတင်လေ့ရှိတဲ့ကိုယ့်အတွက်တော့ နွေဦးဟာ ပန်းရောင်စုံနဲ့ လှပစွာ ရောက်ရှိလို့လာပါတယ် .....။\nမတ်လဆန်းပိုင်းထဲမှာတော့ Plum Flowers တွေဖြစ်တဲ့ ဂျပန်လို Ume လို့ခေါ်တဲ့ ချယ်ရီပန်းနဲ့ ခပ်ဆင်ဆင်ပန်းတွေ ပွင့်နေပါပြီ ..။ ချယ်ရီနဲ့ မတူတာက Ume Flower က ပွင့်ဖတ်အလွှာပိုများပြီး အနံ့မွှေးပါတယ် ....။\nနွေဦးရောက်လာရင် ထုံးစံအတိုင်း ကင်မရာတစ်လုံးကိုင်လို့ လျှောက်သွားကာ ပန်းပင် ပန်းပွင့်မျိုးစုံ ဓါတ်ပုံရိုက်တဲ့အကျင့်က ခုထိ ရှိနေတုန်းပါပဲ...။\nဒါကတော့ ခုမှ ပွင့်စပြုလာပြီဖြစ်တဲ့ ချယ်ရီတွေ\nဒီပန်းက Magnolia လို့ခေါ်တဲ့ မျိုးနွယ်ထဲက ပန်းအဖြူရောင်။ မြန်မာလိုတော့ တတိုင်းမွှေးလို့ခေါ်သတဲ့။ ပန်းပွင့်တွေက အကြီးကြီးတွေ အရမ်းလှပါတယ်။။။\nဒီပန်းက မြန်မာလိုတော့ နှင်းပန်းလို့ခေါ်တဲ့ အဖြူရောင် ပန်းငိုက်စိုက်ကလေးတွေ ..။\nDaffodils ပန်းဝါဝါတွေ မြင်လိုက်ရပြီးတဲ့အခါမှာတော့ ကိုယ့်ရဲ့ နွေဦးဟာ ပြီးပြည့်စုံသွားသလို နွေဦးမှာ ကိုယ်အမြင်ချင်ဆုံးပန်းက Daffodils တွေ ဖြစ်နေခဲ့တာကိုးးး။\n# Days In Japan # Flowers\nLabels: Days In Japan, Flowers\nစွန်ကလေးရေ ... ပျော်ပါစေ ~~~ (၂)\nPhyu Lwin February 12, 20162Comments\n၂ နှစ်ဆိုသည့်ကာလတွင်း နေ့စဉ်ရက်ဆက် အီးမေးလ်တွေ မပြတ်ပို့ခဲ့သော်လည်း စာတွေလေ့လာနေရလို့ဆိုသည့် အကြောင်းပြချက်ဖြင့် သူမဆီကတော့ ရံဖန်ရံခါသာ စာတွေပြန်ရရှိခဲ့ပါသည်။ Chat box ကနေ အပြန်အလှန်စာများရိုက်ကာ စကားတွေပြောဖို့ဆိုသည်ကလည်း သူ့မှာလည်း အလုပ်နှင့်၊ သူမမှာလည်း ကျောင်းတစ်ဖက်နှင့် ဖြစ်သည့်အခါ နှစ်ယောက်တူတူဆုံချိန်ဆိုသည်မှာ ရှားပါးလွန်းလှပါသည်.။ မျက်နှာမြင်လို့ရသည့် Video call များနှင့် စကားပြောရင်း သူမမျက်နှာလေးကို မြင်ခွင့်ရရန်ကလည်း အင်တာနက်လိုင်းများက သူ့ကို အခွင့်အရေးမပေးတတ်ပြန်ပေ.။ သည်လိုနှင့်ပင် တခါတရံသာ ဓါတ်ပုံတချို့တင်တတ်သည့် သူမ၏ Facebook မှ တစ်ဆင့်သာ သူမရဲ့လှုပ်ရှားသွားလာမှု တချို့တလေကို သူသိမြင်ခွင့်ရခဲ့ခြင်းပင် ဖြစ်ပါသည်.။ ထိုကာလများသည် သာမာန်ဖြတ်သန်းနေမိသည့်အချိန်များသာ ဖြစ်ခဲ့မည်ဆိုပါက ဘာသိဘာသာ တိုတောင်းနိုင်သော်လည်း မျှော်လင့်ချက်နှင့် စောင့်မျှော်နေရသည့် လူနှစ်ယောက်အတွက်တော့ ရှည်လျားလွန်းသည့် ကာလများ ဖြစ်နေတတ်သည်မှာ ထုံးစံတစ်ခုပင်ဖြစ်သည် မဟုတ်ပါလား.။\n“ငါ နောက်ထပ် ၂ နှစ်လောက် ဆက်နေဖြစ်လိမ့်မယ်..။ ငါဘွဲ့ရခဲ့တဲ့ ဌာနကနေ သုတေသနလက်ထောက် (Research Assistant) လုပ်ဖို့ တောင်းဆိုတယ်..။ ၂ နှစ်လောက် အလုပ်လုပ်ရင်းနဲ့ နောက်ထပ်တက်မယ့် ပါရဂူဘွဲ့အတွက် သုတေသနကို တခါတည်း လုပ်ဖြစ်မယ်ဆိုရင် နောက်တစ်ဘွဲ့ဆက်တက်ဖို့ ပိုလွယ်ကူသွားပြီ...။ ငါ့ကို ခွင့်ပြုရမယ်နော်”\nနောက်ထပ် ၂ နှစ်...။ ကုန်ဆုံးခဲ့သည့် ၂ နှစ်ဆိုတာကိုတောင် အလွမ်းတွေကြားထဲ သေလုမျောပါး စောင့်မျှော်နေခဲ့ရာက သူတို့နှစ်ယောက်ရဲ့ အိပ်မက်တွေ အကောင်အထည်ဖော်ခွင့်က နီးစပ်လာချိန်မှာမှ နောက်ထပ်စောင့်ဆိုင်းရမည့်အချိန်ကို ထပ်ပိုင်ဆိုင်ရမှာတဲ့လား...။\n“သာမာန်ထက် နည်းနည်းသာတဲ့ ဘွဲ့တစ်ခု၊ ရာထူးတစ်ခုကြောင့် နင့်အနားကို ပျားပိတုန်းတွေ ရစ်ဝဲနေမှာပဲ ..။ ရှောင်နိုင်အောင် ကြိုးစားပေါ့..။ တစ်ဖက်ကကြည့်တော့လည်း ဒါတွေက နင့်ရဲ့ သစ္စာတရားကို စစ်ဆေးတဲ့စာမေးပွဲတွေလိုပါပဲ..။ နင် စာမေးပွဲပေါင်းများစွာကို ကျော်ဖြတ်နိုင်ပါစေ” ဟု သူမက စိုးရိမ်ပူပန်သည့် လေသံနှင့်အတူ သတိပေးဖော်ရပါသေးသည်..။ တကယ်ဆိုလျှင် သူ့ရဲ့စိတ်ဝိဉာဉ်အားလုံး၊ ခံစားချက်အားလုံးက သူမဆီမှာ ရောက်နှင့်နေပြီးဖြစ်တာကြောင့် မြန်မာပြည်မှာ ကျန်နေခဲ့သည့် သူမစိတ်နှင့် သူ့ကိုယ်ကိုတော့ စိတ်ချတန်ကောင်းရဲ့ မဟုတ်ပါလား...။\nလောကဓံဆိုသည်က ကိုယ်တိုင်ပြုပြင်ဖန်တီးတာမဟုတ်ဘဲ အကြောင်းတစ်စုံတရာကြောင့် သူ့အလိုလို ဖြစ်ပေါ်လာသည့် ကံအကြောင်းတရားဟုဆိုရလျှင် သူ့ဘဝရဲ့ အပြောင်းအလဲတချို့ကို ကံတရားပေါ်ကိုပဲ ပုံချမည်ဆိုပါက တရားပါ့မလား ဝေခွဲမရပါ ..။ သို့သော်လည်း အပြောင်းအလဲဆိုသည့်အရာတစ်ခုက ထင်မှတ်မထားသည့်အချိန်တွင် သူ့ဘဝထဲကို ရုတ်တရက်ဝင်ရောက်လာသောအခါ အမြဲတမ်းလွမ်းနေခဲ့ရဖူးသည့် သူမရဲ့သွင်ပြင်ကို လုံးဝမေ့ပစ်လိုက်ပြီလားဆိုသည့်မေးခွန်းကိုတော့ သူ မဖြေလိုတော့ပေ....။ သူမ တချိန်က သတိပေးခဲ့ဖူးသလို သူရဲ့သစ္စာမပျက်ယွင်းဘဲ တည်ကြည်လေးနက်မှုကို စမ်းသပ်သည့် အဖြစ်အပျက်ပေါင်းမြောက်မြားစွာကို သူကြုံတွေ့ခဲ့ရသည်မှာ အကြိမ်ကြိမ်ပင်ဖြစ်ပါသည်...။ အကြိမ်တိုင်း၌ သူမကို လွမ်းသည့်စိတ်၊ ချစ်သည့်စိတ်၊ မြတ်နိုးသည့်စိတ်အရင်းခံတို့ကြောင့်ပင် သူ့ရဲ့သစ္စာတရားက ဖောက်လွဲဖောက်ပြန်ဖြစ်မသွားခဲ့ခြင်းကို သူမနှင့်သူတို့နှစ်ယောက်စလုံး၏ ပတ်ဝန်းကျင်က အသိအမှတ်ပြုခဲ့ကြသည်ပဲ မဟုတ်လား ....။\n“အလွန်အကျွံသနားတတ်တဲ့စိတ်၊ လူတိုင်းကို ကိုယ့်စိတ်လိုမျိုးသဘောထားပြီး ယုံမှတ်ပေါင်းသင်းတတ်တဲ့စိတ်တွေကို နည်းနည်းလောက်လျှော့သင့်တယ်ကွာ” ဟု သူငယ်ချင်းများက သတိအတန်တန်ပေးခဲ့သော်လည်း စိတ်ရင်းစေတနာကောင်းခြင်းသည် သူ့ဘဝကို အကျိုးယုတ်စေလိမ့်မည်မဟုတ်ဟုသာ သူက ယုံကြည်နေခဲ့ခြင်းဖြစ်သည်။ လူတိုင်းကို ကိုယ့်လိုမတွေးနဲ့ ဟု သူငယ်ချင်းအပေါင်းအသင်းများ၊ မိဘ၊ မောင်နှမများက စိုးရိမ်ပူပန်စွာ ပြောဆိုတတ်ကြသော်လည်း ငယ်ငယ်ကတည်းက အမြစ်တွယ်လာခဲ့သော သနားငဲ့ညှာတတ်သည့်စိတ်သည် တချိန်ချိန်တွင် သူနှင့်သူမကို ဘဝတစ်ခုစီခြားစေခဲ့ပါလားဆိုသည့်အဖြစ်အပျက်ကို နောင်တနှင့်အတူ ရရှိလာခဲ့ချိန်တွင်မတော့ အရာရာအားလုံး နောက်ကျသွားခဲ့ပြီဖြစ်ပါသည်...။\n“ဒါတွေအားလုံးက မင်းမှားလို့ဖြစ်ရတာမဟုတ်ဘူး...။ မင်းကောင်မလေးက သွေးအေးလွန်းလို့၊ သူ့ဘဝတက်လမ်းကိုပဲ ကြည့်ပြီး မင်းတို့ကြားမှာရှိတဲ့အချစ်နဲ့ သံယောဇဉ်ကို ဦးစားမပေးလို့။ အဲဒါကြောင့် သူ့ထက်လှတဲ့ သူ့ထက်ယုယကြင်နာတတ်တဲ့၊ သဘောမနောကောင်း၊ အပြောကောင်းတဲ့ အမျိုးသမီးတစ်ယောက်က မင်းဘဝထဲ ဝင်လာတာ။ မင်းရှောင်တိမ်းချိန် မရလောက်အောင် အဖြစ်အပျက်တွေကလည်း မြန်ဆန်လွန်းတယ်၊ လှည့်ကွက်တွေလည်း များလှတယ်မဟုတ်လား။ အခုတော့ ဘဝက မင်းတို့နှစ်ယောက် ထင်ထားသလောက် မရိုးရှင်းဘူးဆိုတာ သိလာကြပြီလား..။ တကယ်ဆို နှစ်ယောက်တစ်ဘဝဖြစ်ဖို့ အရင်ကြိုးစားပြီးမှ ကောင်မလေးက သူ့ပညာရေး၊ သူ့ဘဝတက်တမ်းအတွက် ဆက်ကြိုးစားးရင် ရရဲ့သားနဲ့ မင်းက အလျှော့ပေးလို့၊ သူကလည်း သတ္တိမရှိဘဲ တစ်ကိုယ်ကောင်းဆန်လို့ ... ဒီလိုအဖြစ်တွေ ကြုံလာရတာ” ဟုသာ သူငယ်ချင်းများက မချိတင်ကဲ ရေရွတ်ခဲ့နေကြပါသည်...။\n" ငါနင့်ကို အရမ်းချစ်ခဲ့ပါတယ်...။ သူငယ်ချင်းလိုရော. အစ်ကိုလိုရော. ချစ်သူလိုရော အချစ်တွေအားလုံးပုံအောပြီး. ၆ နှစ်လုံးလုံး.ငါ့ဘ၀မှာ ချစ်ရမယ့်သူဟာ.. နင်တစ်ယောက်တည်းပဲလို့.. ယုံကြည်ခဲ့ပြီး. အချစ်ကြီးချစ်ခဲ့တယ်..။ ရည်မှန်းချက်တွေပြည့်ဝတဲ့တစ်နေ့မှာတော့.. ငါတို့ဘ၀နှစ်ခု ပေါင်းစပ်ကြမှာပဲလို့.. ရိုးရိုးလေးပဲ. ယုံကြည်ထားခဲ့တယ်...။\nအခုလိုမျိုး.. . ငါတို့ဘ၀မှာ တတိယလူဝင်လာမယ်လို့.. ငါတစ်ခါမှ မတွေးခဲ့ဖူးသလို... နှစ်ယောက်စလုံးရဲ့ အသိုင်းအ၀ိုင်းတွေ.. သူငယ်ချင်းတွေအားလုံးလည်း... ဘယ်လိုမှ မျှော်လင့်မိခဲ့မှာမဟုတ်ပါဘူး..."\nသူမရဲ့စကားများကို.. သူတိတ်ဆိတ်စွာပဲ. နားထောင်နေခဲ့ပါသည်..။ အမှန်တကယ်တော့ သူ့မှာ ပြန်ပြောစရာ၊ သူမကို နှစ်သိမ့်စရာ စကားလုံးမရှိလောက်အောင်.. ဆို့နင့်ကြေကွဲနေခဲ့လို့သာ ဖြစ်ပါသည်.။ မှားခဲ့သည့်အမှားတစ်ခုအတွက်..ခွင့်လွှတ်ပေးပါဟု တောင်းပန်ရလောက်အောင် သူ့အသက်ထက်မြတ်နိုးခဲ့သည့် ဖြူစင်လွန်းသောချစ်သူကို.. သူ့ဘ၀အမည်းစက်တွေ.. အစွန်းထင်းမခံစေချင်ခဲ့တာကြောင့် ဆုံးရှုံးခြင်းဆိုသည့်အရာကိုသာ သူရွေးချယ်လိုက်တာမဟုတ်လား...။\n“အခုတော့ မင်းကသာ လူရိုသေရှင်ရိုသေ ဘွဲ့တစ်ခုတောင် မပိုင်ဆိုင်ထားတဲ့ အမျိုးသမီးတစ်ယောက်နဲ့ ဘဝကို ကုန်ဆုံးဖြတ်သန်းနေချိန်မှာ ကောင်မလေးကတော့ နိုင်ငံခြားက ဘွဲ့ဒီဂရီတွေ၊ မြန်မာနိုင်ငံမှာထက် ဆယ်ဆမကသာတဲ့ လစာဝင်ငွေတွေနဲ့ မင်းရဲ့အမြင့်မှာ မင်းနဲ့အဝေးကြီးမှာ ဖြတ်သန်းအောင်မြင်နေပြီ။ မင်းကြည့်လိုက်လေ...ဘဝနှစ်ခု ဘယ်လိုကွာခြားသွားပြီလဲဆိုတာ မင်းကြည့်လိုက်ဦး”\nသူငယ်ချင်းများ၊ မိဘဆွေမျိုးများ၏ မခံမရပ်နိုင်ပြောကြသည့် စကားများအတွက် သူ့စိတ်ထဲ အဖြေစကားကတော့ တစ်ခွန်းတည်းသာ။\n“ငါကတော့ မိသားစုဘဝတစ်ခုနဲ့ ဘဝကိုအေးအေးလူလူဖြတ်သန်းနေချိန်မှာ ပညာတွေ၊ ဘွဲ့တွေ၊ ငွေကြေးတွေကြားထဲ သူတစ်ယောက်တည်း ပျော်ရွှင်နေလိမ့်မယ်ဆိုတာ သေချာပါ့မလား”\nသို့သော် “အမြင့်ဆုံးထိရောက်အောင် ပျံသန်းမယ်”ဟု အမြဲတဖွဖွရွတ်တတ်သလို သူမရည်ရွယ်ထား သည့် အိပ်မက်တွေအားလုံးကို မဖြစ်မနေအကောင်အထည်ဖော်ဖို့ကြိုးစားတတ်သည့် ကောင်မလေး သည် အိပ်မက်တွေကို ထုဆစ်ရင်းက အချိန်တွေ၊ အတွေးတွေမအားမလပ်ဖြစ်နေဆဲဘဝဖြင့် သူ့ကို မေ့နေလောက်ပြီသာ ဖြစ်ပါသည်။။။\n♥ ♥ ♥♥ ♥ ♥ ♥♥ ♥ ♥ ♥♥\nစွန်ကလေး အမြင့်ကိုရောက်သွားတိုင်း ငယ်စဉ်ကလေးဘဝက (ဘာမှမသိတော့) ပျော်ခဲ့မိပါသည်။ (တကယ်တော့ သံယောဇဉ်ကြိုး နွမ်းနွမ်းလေးနှင့် လွှတ်တင်ထားသည့် စွန်လွှတ်သူရဲ့အဝေးကို ရောက်မှန်းမသိရောက်သွားတာကို တဖြည်းဖြည်း သိလာရတော့ ... ) လွတ်လပ်စွာ.. ကောင်းကင်ကြီးတစ်နေရာတွင် ပျံဝဲနေမည့်စွန်လေး လွတ်လပ်ပျော်ရွှင်အောင်မြင်ဖို့အတွက် ဖြည်လျော့ခဲ့သည့်… သံယောဇဉ်ကြိုးရှည်ရှည်များကိုတော့ သူဘယ်သောအခါမှ .. နှမြောတသနောင်တရမိမည်မဟုတ်ပေ…။\nစွန်ကလေးရေ..ပျော်ပါစေ ~~ (၁)\nPhyu Lwin February 10, 20160Comments\nသူငယ်ချင်းက ထူးထူးခြားခြား သတင်းတစ်ခုပေးတာမျိုးမဟုတ်ဘဲ သာမာန်ပြောဆိုနေကျ စကားတွေကြားထဲ အကြောင်းအရာတစ်ခုကို အမှတ်မထင်ပြောဆိုလာခဲ့ပါသည်။\n“အော် ... ဟုတ်လား..။ သူ ဒီမှာ ပြန်နေဖို့ဖြစ်စေ၊ ခဏအလည်လာတာမျိုးပဲဖြစ်စေ ပြန်လာတာဖြစ် မှာပေါ့”\nတုန်ခါမှုမဲ့တဲ့ အသံနှင့်အတူ တည်တည်ငြိမ်ငြိမ်ပဲ သူပြန်လည်တုံ့ပြန်ပြောဆိုနိုင်ခဲ့ခြင်းက အတိတ်သည် အတိတ်သာဖြစ်ကြောင်း သက်သေပြခြင်းများလား၊ ကြိုးစားမေ့ဖျောက်နေရခြင်းကို ဟန်ဆောင်ခြင်းမျှသာ ဖြစ်နေလေမလား ဝေခွဲမရခဲ့။\nလွန်ခဲ့တဲ့ လေးနှစ်ကာလ...။ အတိအကျပြောရလျှင် လွန်ခဲ့သော လေးနှစ်နှင့် တစ်လကျော်ကာလရဲ့ တနင်္ဂနွေနေ့တစ်ရက်..။ အဲဒီရက်ရဲ့ ညနေခင်းတစ်ခုမှာ ရန်ကုန်အပြည်ပြည်ဆိုင်ရာလေဆိပ်၏ ‘ပြည်ပထွက်ခွာ’ဆိုသည့် နေရာတစ်ခုတွင် သူမကို လူကိုယ်တိုင်နောက်ဆုံးတွေ့ခဲ့တာဆိုလျှင် ပိုမှန်ပါလိမ့်မည်။ Check In Counter ကိုမသွားခင် Security Check မှာ အိတ်၂လုံးကို မနိုင့်တနိုင်သယ်သွားပြီး စစ်ဆေးပြီးသည်နှင့် နောက်ကို တစ်ချက်မျှလှည့်မကြည့်ဘဲ ကောင်တာဆီသို့သာ သူမ တန်းလျှောက်သွားခဲ့ပါသည်။ ကောင်တာတွင် အိတ်များကို အလေးချိန် ချိန်တော့လည်း ဘေးနားမှာရှိနေသည့် အလုပ်သမားများ၏ အကူအညီကိုမယူဘဲ ကိုယ်တိုင် တင်ချပြုလုပ်နေသည့် သူမကို တော်တော်ပင် ကိုယ့်အားကိုယ်ကိုးချင်သည့် ပေကပ်ကပ်ကောင်မလေးတစ်ယောက်အဖြစ် အမြဲကြည့်နေကျအတိုင်း သူကြည့်နေခဲ့တာပဲဖြစ်ပါသည်။ ကျောပိုးအိတ်တစ်လုံး၊ လက်ဆွဲအိတ်တစ်လုံးနှင့် စက်လှေကားဆီ ခေါင်းမော့လျှောက်သွားသည့် သူမသည် လှေကားပေါ်ရောက်ကာမှ သူနှင့် သူမမိသားစုရှိရာဆီ တစ်ချက်လှည့်ကြည့်ကာ စက်ရုပ်တစ်ရုပ်လို ဘာခံစားချက်မှမရှိသောမျက်နှာနှင့် လက်ပြသွားခဲ့ခြင်းသာ ဖြစ်သည်..။ မြင်ကွင်းကနေ တဖြည်းဖြည်းကွယ်ပျောက်သွားသည့် သူမကိုကြည့်ရင်း ခွဲခွာရခြင်းဆိုသည့်အသိနှင့် ၀မ်းနည်းမှုများကို မျိုသိပ်နေခဲ့ရသည့် သူကိုယ်တိုင်မှာတော့ မျက်နှာအပျက်ပျက်အယွင်းယွင်းဖြစ်လို့သာ ကျန်နေရစ်ခဲ့ပါသည်။\n“ငါ့ကောင်မလေးသွားတော့ အထဲမ၀င်ခင် ငိုလိုက်တာကွာ..။ သူငိုတော့ ငါလဲ မျက်ရည်ကျမိတော့ တာပေါ့..။ သူက မိန်းကလေးဆိုတော့ ငါ့ထက်ပိုခံစားရရှာမှာ..။ သူ့ဘ၀ရှေ့ရေးအတွက် ကျောင်းတက်မှာမို့လို့သာ သွားခွင့်ပြုလိုက်တာ..။ သူသွားတာနဲ့ သူဝမ်းနည်းပြီး ငိုတာနဲ့တောင် မတန်ဘူး” ဟု သူ့ချစ်သူကောင်မလေးကလည်း ကျောင်းသွားတက်ဖို့ ခဏတာခွဲသွားခြင်းခံရသည့် ဘ၀တူသူငယ်ချင်းတစ်ယောက်က ပြောလာခဲ့ပါသည်..။ သွားခါနီး မျက်ရည်တစ်စက်မကျရုံမျှမက သူ့ဘက်ကို တစ်ချက်တောင် လှည့်မကြည့်ခဲ့သည့် သူမကိုတော့ “ဘယ်လို နားလည်ရမှန်းတောင် မသိဘူး၊ မင်းကောင်မလေးက အသည်းနှလုံးရော ရှိရဲ့လားကွာ” ဟုပင် သူငယ်ချင်းက မချိတင်ကဲ ဆက်လက်ရေရွတ်နေခဲ့ပြန်ပါသေးသည်..။\nသူငယ်ငယ်က ကစားနည်းတွေအများကြီးထဲတွင် စွန်လွှတ်သည့်ကစားနည်းကို အနှစ်သက်ဆုံးဖြစ်ခဲ့သည်။ ရစ်ဘီးတစ်လုံးကို ရစ်ငင်နေခဲ့ပြီး ကောင်းကင်ကြီး၏ အမြင့်တစ်နေရာတွင် ပျံသန်းနေသည့် စွန်ကလေးကို မြင်တွေ့ခွင့်ရတာကိုပင် သူက ကြည်နူးနေတတ်ခဲ့ခြင်း ဖြစ်ပါသည်။ စွန်ကလေးသွားရာနောက် ပြေးလိုက်ရင်း ချိုင့်ထဲမှာ လဲကျ၊ ခလုတ်တိုက်ရင်း ဒဏ်ရာအနာတရတွေ ရခဲ့သော်လည်း အမြှီးလေး တရမ်းရမ်းနှင့် လွင့်ဝဲနေသည့် စွန်ကလေးကိုမြင်ရရုံမျှဖြင့် သူခံစားရသမျှက ကွယ်ပျောက်သွားစမြဲပင်။ အဲဒီအချိန် ကလေးဘ၀တုန်းကတော့ သူနေခဲ့သည့် မြို့သေးသေးလေး၏ မြစ်ကမ်းဘေးနားမြေကွက်လပ်တွင် သူငယ်ချင်းများနှင့် ညနေတိုင်းစွန်လွှတ်ကစားလေ့ရှိခဲ့ကာ အိမ်ပြန်လာတိုင်း သူချစ်သည့်စွန်ကလေးကို ကောင်းကင်ကြီး၏တစ်နေရာတွင် စွန့်လွှတ်ပြီး ပြန်ခဲ့ရတာချည်းပင်ဖြစ်သည်။ သူ့စွန်ကလေးဆုံးရှုံးသွားမည်ကို စိုးရိမ်တတ်သည့် သူငယ်ချင်းတစ်ယောက်ကတော့ မြစ်ကမ်းဘေးတစ်လျှောက် စွန်ကို နိမ့်နိမ့်လေး ဆွဲသွားကာ ပျံသန်းစေလေ့ရှိခဲ့သည်မို့ နှစ်ယောက်အတူ ပြန်လာသည့်အချိန်တိုင်း၊ ကလေးလေးနှစ်ယောက်မှာ တစ်ယောက်က စွန်ကလေး ဆုံးရှုံးသွားသည့်အတွက် ငိုမဲ့မဲ့ဖြစ်နေတတ်သော်လည်း တစ်ယောက်ကတော့ ဘယ်တုန်းကမှ အမြင့်ကိုပျံသန်းခွင့်မပေးခဲ့၍ လက်ထဲမှာ မပျောက်မပျက်ရှိနေဆဲဖြစ်သည့် စွန်ကလေးကို ကိုင်ဆွဲလျက်သာ ။\n“မင်းက အမြင့်ကြီးကို ပျံခိုင်းတာကိုး ။ သူက အဝေးရောက်တော့ မင်းဆီကို ဘယ်ပြန်လာနိုင်တော့ မှာလဲ..။ နောက်တစ်ခါဆို.. ငါ့လိုမျိုး.. နိမ့်နိမ့်လေးပဲပျံခိုင်း.. ။ အဲဒါမှ စွန်လေးကို မင်းမဆုံးရှုံးမှာ..” ဟု သူငယ်ချင်းက အမြဲတမ်းပြောတတ်လေ့ ရှိခဲ့သော်လည်း စွန်ကလေးအမြင့်ကို ရောက်သွားတိုင်း၊ သစ်ပင်တွေ..ဓါတ်တိုင်တွေ..အခြားကလေးများ၏စွန်လေးတွေကို ကျော်ဖြတ်ပြီး မိုးကောင်းကင်မှာ လွတ်လပ်စွာပျံဝဲနေတာကိုတွေ့တိုင်း ပျော်တတ်ခဲ့သည့် သူက စွန်ကလေးပိုလွတ်လပ်ဖို့.. စွန်ကြိုးတွေကို.. အမြဲတမ်း ကိုယ်တိုင်သတိမထားမိဘဲ ရစ်ငင်ပေးလေ့ရှိခဲ့သည်သာဖြစ်သည်.။\nသူ့လိုပင် စွန်လွှတ်ခြင်းကို.. သဘောကျတတ်သည့်.သူမကတော့.. စွန်ကလေး မိုးကောင်းကင်ကြီးထဲတွင်. အနှောင့်အယှက် ကင်းကင်းနှင့်. ပျံဝဲနေအောင်.. စွန်ကြိုးတွေကို.. သူရစ်ငင်ပေးနေသည့်အချိန်တိုင်း.. ဘေးနားကနေ ကလေးတစ်ယောက်လို .. ပျော်ရွှင်မြူးထူးစွာ. ခုန်ပေါက်အားပေးလေ့ရှိခဲ့သည်.။ သို့သော်လည်း စွန်ကလေးကို ကောင်းကင်ကြီးထဲတွင် တစ်ကိုယ်တည်း စွန့်လွှတ်ခဲ့ရပြီး.. ကျန်ရစ်ပျံသန်းစေခဲ့သည့်အချိန်တွင်မတော့ သူ့လို ခံစားနှမျောမနေတတ်ဘဲ ကောင်းကင်ကြီးထဲ၌ အနှောင်အဖွဲ့များ မရှိတော့ဘဲ… လွတ်လွတ်လပ်လပ်.. ပျံသန်းသွားနိုင်ပြီဆိုသည့်အတွေးဖြင့်… စွန်ကလေးအတွက်.. ကြံဖန်ဂုဏ်ယူနေတတ်ပြန်ပါသေးသည်.။\nသူမရဲ့ ရည်မှန်းချက်အကြီးကြီးတွေကို ပြောပြတတ်သည့်အချိန်တိုင်း၊ သူမမျက်ဝန်း၏ အရောင်တွေ တလက်လက်နှင့် ယုံကြည်ချက်တွေကို.. တွေ့ရလေ့ရှိသည့်အခါတိုင်း… သူ့ရဲ့စွန်ကလေး အဝေးကို ရောက်သွားတော့မှာပါလားဆိုသည့် အတွေးမျိုး သူတွေးခဲ့ဖူးသည်.။\nသူသတိမထားဖြစ်သော်လည်း အမှတ်တရနေ့ရက်တိုင်းတွင် ပေးခဲ့သည့်လက်ဆောင်အချို့သည် ကဗျာဆန်ဆန်ပန်းစည်းတွေ၊ သူမချစ်တတ်သည့်အရုပ်သေးသေးလေးတွေ၊ ချောကလက်တွေ ဖြစ်မနေတတ်ဘဲ သူမလေ့လာရန်အတွက် IELTS စာအုပ်တွေ.. စိတ်ခွန်အားဖြည့်ဘာသာပြန်စာအုပ်တွေ.. ဖြစ်နေတတ်သည်။\nကဗျာစာအုပ်လှလှလေးတွေနေရာတွင် သူမဖတ်ဖို့ နည်းပညာစာအုပ်ထူထူတွေ ဖြစ်နေတတ်ပြန်သည်။ နားထောင်ချင်စရာ အချစ်သီချင်းသံစဉ်ချိုချိုလေးတွေမဟုတ်ဘဲ သူမလေ့ကျင့်ဖို့ အင်္ဂလိပ်စကားပြော အခွေတွေပဲ ပေးဖြစ်ခဲ့သည်။ သူမပိုချစ်လာစေဖို့အတွက် စကားလုံးလှလှလေးတွေနှင့် ကြင်ကြင်နာနာ ပြောရမည့်အစား သူမရဲ့ကြိုးစားမှုများ အရာထင်အောင်မြင်စေဖို့ မချင့်မရဲ အားမနာတမ်းဝေဖန်မှုတွေ ဖြစ်နေတတ်ခဲ့သည်။\nအခါတော်တော်များများ၌ သူမ၏ Email-Inbox တွင် ချစ်သည့်အကြောင်း.. လွမ်းသည့်အကြောင်းတွေ.. မဟုတ်ခဲ့ဘဲ…. သူပို့ပေးတတ်သည့် နိုင်ငံတော်တော်များများက.. Scholarship Information တွေ လေ့လာစရာ E-book တွေပဲ.. သူမတွေ့ရတတ်ပါလိမ့်မည်။ သူမ၏ Facebook Timeline တစ်ခုလုံးတွင် သူတင်ထားတတ်သည့် Scholarship Link တွေ၊ သူမလေ့လာနေတတ်သည့် ဘာသာရပ်နှင့် ဆိုင်သော website link များနှင့်သာ ပြည့်နေတတ်ခဲ့သည်။\n“ငါ.. ဂျပန်မှာ မဟာဘွဲ့သွားတက်ဖို့ ADB (Asia Development Bank) လို့ခေါ်တဲ့ အာရှဖွံ့ဖြိုးမှုဘဏ်ရဲ့ ပညာသင်ဆုရတယ်..။ နောက်လထဲမှာ တိုကျိုကိုသွားရတော့မယ်..။ ဘာမှတော့ မကြာပါဘူး..။ ၂ နှစ်ပါပဲ..။ ၂ နှစ်အတွင်း သစ္စာရှိရှိ ငါ့ကိုစောင့်နေနော်”\nသူမ၏ရည်မှန်းချက်တစ်စိတ်တစ်ဒေသ ပြည့်ဝသွားပြီဖြစ်သည့်အခိုက် ပျော်ရွှင်တက်ကြွစွာ ပြောနေသည့် သူမကို ငေးကြည့်ရင်း သူပြောချင်သောစကားလုံးများ ဆွံ့အသွားခဲ့ရသည့်အခိုက်အတန့်ပင်ဖြစ်ပါသည်.။ တကယ်ဆို ထိုနေ့က သူပြောချင်သည့်စကားမှာ “လက်ထပ်ပြီး ဘ၀တစ်ခုကို တူတူရင်ဆိုင်ကြရအောင်” ဆိုသည့် စကားစုအစား “မင်းအတွက် ဝမ်းသာလိုက်တာ..။ စိတ်ချလက်ချသာ ပညာသွားသင်ပါ..။ ငါ မင်းကို ဆက်ဆက်စောင့်နေမှာပါ” ဆိုသည့်စကားလုံးများဖြစ်လို့နေခဲ့ခြင်းက သူမအပေါ်ထားရှိသည့် သူ့ရဲ့ အတ္တကင်းမဲ့သော ဖြူစင်သည့် ချစ်ခြင်းတစ်စုံတရာကြောင့်သာ.ဖြစ်ပါသည်.။ ဒီပညာသင်ဆုကိုရရန် သူမ၏ ကြိုးစားအားထုတ်ခဲ့ရမှုများနှင့် သူ့ရဲ့ ဖေးမအားပေးမှုတွေများစွာ ရင်းနှီးခဲ့ရခြင်းပဲ မဟုတ်လား..။